
Ա. ՄՈՒՏՔ
	Հայ մամուլին տուած ամենօրեայ առցանց այցելութիւններէս մէկուն ընթացքին` ՄԱՐՄԱՐԱ աւետեց, թէ մէկ կողքի տակ վերահրատարակ-ւած են Ռ. Հատտէճեանի Առաստաղ եւ Առաստաղին միւս կողմը վէպերը –– թերեւս աւելի ճիշդ է արձանագրել` երեք հատորէ բաղկացած վէպի մը առաջին երկու հատորները։[footnoteRef:1] Յիշեցնեմ, թէ Առաստաղ լոյս տեսած է 1983-ին եւ Առաստաղին միւս կողմը` 2000-ին։ [1:  11 նոյեմբեր 2012-ին, «ԳՐԱՆԻՇ»-ի հետ կատարուած հարցազրոյցի մը ընթացքին, Առաստաղ եւ Առաստաղին միւս կողմը գիրքերուն մասին Հատտէճեան հետեւեալ տեղեկութիւնը կու տայ. «Ուրեմն այստեղ երկու հանգրուան կայ` գաւառէն գաղթ դէպի մեծ քաղաք, քաղաքէն` դէպի օտար երկիր: Պատ-մութեան երրորդն ալ` «Առաստաղը փլաւ», այդ օտար երկրին մէջ ապրած կեանքին յուզումը պէտք է ըլլար` ինչպէս նոր սերունդը կը հասցնէ եւ կ’ապրի օտարին պէս: Անիկա չգրուեցաւ տակաւին, քանի որ գրուելուն հետ մէկտեղ պիտի փլուէր նաեւ յոյսը»:
https://granish.org/%D5%BC%D5%B8%D5%BA%D5%A7%D6%80-%D5%B0%D5%A1%D5%BF%D5%BF%D5%A7%D5%B3%D5%A5%D5%A1%D5%B6-%D5%B0%D5%A1%D6%80%D6%81%D5%A1%D5%A6%D6%80%D5%B8%D6%82%D5%B5%D6%81/ {այցելած եմ 22 մարտ 2021–ին}] 

	20 փետրուար 2021-ին մտերմիկ ե-նամակով գիրքէն օրինակ մը խնդրեցի հեղինակէն, որուն հետ բարեկամութիւնս սկսած է 1991-ին, առաստաղին միւս կողմէն` Նիւ Ճըրզի։ 
	12 մարտին գիրքը Մոնթրէալ[footnoteRef:2] հասաւ` 23 Փետրուար 2021 թուակիր մակագրութեամբ։ Նոյն գիշերն իսկ սկսայ կարդալ զայն եւ աւարտեցի 15 մարտին։ Գիրքը աւարտելէն ետք ուրախացայ, որ պատուար-առաս-տաղը կամուրջ-առաստաղի, թռիչք-առաստաղի վերածուած էր, եւ ցատկա-հարթակի (spring board) դեր կատարելով` առաստաղին միւս կողմէն մտորումներու պատուհաններ կը բանար հայ կեանքին վրայ։ [2:  Հատտէճեան «Մոնրէալ» կը գրէ, ես` «Մոնթրէալ»։ Montreal-ի ֆրանսական եւ անգլիական անուա-նումներու ետին իսկ մշակութային պրկում-լարումը գոյ է։ Մոնրէալ-Մոնթրէալ ապրող հայը օրէ-օր այս երկուքը միասին,–մէկուն կամ միւսին առաւել ազդեցութեամբ անկասկած,– իր ինքնութեան կ՚ընդելուզէ։ Ահաւասիկ այսպիսով միայն քաղաքի՛ մը մէջ արդէն իսկ բազմինքնութեան,–ասոր մէջ կը մտնեն նաեւ զանազան ժողովուրդներու հետ (արաբ, յոյն, թուրք եւ այլն) մեր տեղական շփումները,– նրբերանգներու դէմ յանդիման կը գտնուինք, որ ինքնին արհամարհելի երեւոյթ մը չէ։] 

	Առաստաղ – Առաստաղին միւս կողմը  հատորին հեզասահ եւ հաճե-լի ընթերցումը խթանեց զիս տպաւորութիւններս թուղթին յանձնելու։ 
	Հատորին կողքի բաց կապոյտ եւ նարնջագոյն գոյնը` խորհրդա-նըշական երկու նկարով,–առաստաղը, պատուհանը, երկինքը, լուսինը, աստղերը, խաչը եւ զանոնք իմաստաւորող մարդիկը (երկու գլխաւոր հերոսները` անանուն հայրն ու անոր աղջիկը` Սաթենիկը),– հրաւիրեց զիս Սաթենիկին սարսափ մատնող աչքերով կարդալու հատորը, որ եր-կինք-երկիր մերձեցումը նոր իմացումով փոխանցեց ինծի։ 
	Հատորը նաեւ սրտիս խօսեցաւ եւ զիս մխիթարեց, որովհետեւ հայրս եւ մայրս ալ իրենց կեանքին վերջին հինգ տարիները Մոնթրէալի ծերա-նոց-հիւանդանոցներուն մէջ անցուցին։ Առաւել, հայրս կեանքին վերջին տարին անկողին մնաց` վէպին անանուն հօր պէս։ Հանգուցեալ ծնողքիս կերպարները ուրուագծուեցան աչքերուս դիմաց եւ անոնց յիշատակը յաճախեց զիս. հայրս մահացած էր 23 մայիս 2020-ին եւ մայրս` 3 յունիս 2020-ին։
	Ինչպէս գրութեանս ենթավերնագրին մէջ նշած եմ, ես հատորին մասին գրախօսական չեմ գրեր, այլ աղուոր գիրքի մը ընթերցումը վայե-լածի գոհունակութիւնս կը յայտնեմ եւ գիրքէն առած տպաւորութիւններէս անդին կ՚երթամ` հայ հոգեւորականի ծառայութեանս հովիւ-հօտ ամենօր-եայ շփման փորձառութիւնս պատմելով։ Առաստաղին ճի՛շդ միւս կողմէն` Մոնթրէալէն կը գրեմ եւ կու գամ առաստաղին այս կողմը` Պէյրութի, Հալէ-պի, Պոլսի եւ աշխարհի զանազան քաղաքներուն մէջ ստացած գրգիռնե-րուս կապոցը բանալու։ 
	Ես հատորին մասին չեմ գրեր, այլ` «վէպը ինծի ի՛նչ ըսաւին» մասին։ Հոս megatext մը պիտի գտնէք, որ հեղինակին եւ իմ ալեկոծումներս իրարու կ՚ագուցէ։ Ուրեմն, հատորը պատճառ է, որ ես իմ ըսելիքներս ըսեմ, որովհետեւ ի վերջոյ գիրք մը գրուելէն եւ լոյս տեսնելէն ետք գրողին կողքին ու գրողէն անդին ընթերցողին կը պատկանի։





Բ. ԱՌԱՍՏԱՂ - ԱՌԱՍՏԱՂԻՆ ՄԻՒՍ ԿՈՂՄԸ 
ԻՆՔՆ ԻՐ ՄԷՋ ԵՒ ԴԷՊԻ ԴՈՒՐՍ
	Հատտէճեանի վէպին առաջին երկու հատորները[footnoteRef:3] ենթահող ունին Հայկական ցեղասպանութեան հետեւանքները։ Առաջինին պարագային` վերապրողներ ստիպողաբար կը լքեն իրենց ծննդավայրը եւ կը հաս-տատուին Պոլիս։ Երկրորդ հատորին մէջ, վերապրողներէն ծնածներ կը հեռանան Պոլսէն եւ կ՚երթան Գանատա –– դէպի ուծացո՞ւմ, օտարացո՞ւմ, մաշո՞ւմ, ձուլո՞ւմ, դիմացկունութի՞ւն, հայապահպանութի՞ւն, նոր կրկնա-կի/խառն ինքնութի՞ւն` գանատահայութիւն, նոր հայատիպի կերտում, համակեցութեան փորձարկում, գանատակացում։[footnoteRef:4] Այս կորիզին շուրջ կը մշակուի վէպը, որ օրին հանգամանօրէն ներկայացուած է Լեւոն Շառոյ-եանին կողմէ։[footnoteRef:5] Անշուշտ, հասկնալի է, թէ 1983-ին եւ 2000-ին Իսթանպուլի մէջ կարելի չէր բացայայտօրէն արտայայտուիլ Հայկական ցեղասպա-նութեան մասին,–այսօր եւս որոշ զգուշութիւն կը յանձնարարուի–, սակայն հեղինակը նուրբ ակնարկութիւններ կատարած է մեր այս Մեծ ողբերգութեան։  [3:  Երրորդ հատորը պիտի գրուի դեռ…։ Պիտի գրուի՞ արդեօք, գրուա՞ծ է եւ պիտի հրատարակուի արդեօք. թերեւս աւելի լաւ է, որ այս հարցումները այսպէս առկախ մնան առայժմ։]  [4:  Իրապաշտ ըլլանք ընդունելու, թէ Նոր աշխարհը իր ընձեռած կարելիութիւններով եւ առթած գրաւչութեամբ,–հոս զայն կրնանք որպէս «Գանատական երազ» (Canadian Dream) բնորոշել,– կը ներխուժէ մեր կեանքէն ներս` մեզ իր գլանին տակ ճզմելով կամ մեզի յարմարուիլ վարժեցնելով։ Հարստանալը, լաւ հագուիլը, լաւ ուտելը միայն,– ամեն մարդ ուզածին պէս եւ չափ թող երկարէ շարքը,– չի՛ գոհացներ մարդը։ Անկէ անդին ուրիշ պահանջներ ալ ունինք, որոնց կ՚անդրադառնայ վէպը։]  [5:  Տե՛ս ԱԶԴԱԿ, 5 սեպտեմբեր 2016, «Ռ. ՀԱՏՏԷՃԵԱՆ – 90. ԱՌԱՍՏԱՂԷՆ ԴԷՊԻ ԱՌԱՍՏԱՂԻՆ ՄԻՒՍ ԿՈՂՄԸ»։ Գրութեանս մէջ մի քանի անգամ պիտի ակնարկեմ Շառոյեանի այս գրութեան` Լ.Շ. նշումով։ https://www.aztagdaily.com/archives/313377 {այցելած եմ 22 մարտ 2021–ին}։] 

	Հատտէճեան հայկական գաւառի մը գիւղէն (նեղ շրջագիծ) քաղաք` Պոլիս (մօտ եւ լայն շրջագիծ) եւ Մոնթրէալ-Գանատա (հեռու եւ աւելի լայն շրջագիծ) կը տանի մեզ, սահմանէն արտա-սահման/ներ ճամբորդութ-եամբ։ Հեղինակը այնպիսի մանրամասնութիւններ կու տայ գանատա-հայերու փորձառութիւններուն մասին, որ կը կարծես թէ ինք Գանատա ապրած է։ 
 	Հատորը համամարդկային յատակ ունի,[footnoteRef:6] սակայն հայերով ներսէն դուրս կ՚ոստնու։ Ներսը կրնանք աւանդական ներ-հայկականը նկատել, դուրսը` նոր ներ-հայկականը, արտա-հայկականը, գանատա-հայկակա-նը, գանատականը։ Պոլսոյ մէջ,–նաեւ` Պէյրութի եւ Հալէպի, յիշելու համար Միջին Արեւելքէն երկու հայահոծ համայնք եւս,– հա՛յ ենք արդէն,[footnoteRef:7] իսկ Գանատայի,–եւ բոլոր Գանատաներուն,– մէջ հայապահպանումը դամոկ-լեան սուրին նման կը սպառնայ մեր ինքնութեան անդամահատման։ [6:  Կը բաւարարուիմ համամարդկային յատակի երկու պարագայ նշելով. 
(ա) «Ճէսիքային հայրը ներողութիւն խնդրեց Ռուբիկէն, ցաւ յայտնեց որ Ռուբիկ, Ճէսիքան իր տունը տանելու ազնիւ ցանկութեան պատճառաւ այսպիսի արկածի մը ենթարկուած էր։ Յայտնեց թէ ի՛նք էր որ պիտի վճարէր Ռուբիկին կառքին ամբողջական ծախսը» (էջ 331)։ Գանատացիի մը դիտանկիւնէն մեծ ժեսթ մըն է այս մէկը, երբ Ռուբէնին ինքնաշարժին նորոգութեան ամբողջ ծախսը պիտի վճարէ անոր ընկերուհիին հայրը. իսկ հայու դիտանկիւնէն կրնանք պարզապէս յարել. “Big deal!!!”
	(բ) «Ես կին մըն եմ։ Եւ զաւակ մը ունիմ։ Եւ կարեւորութիւն կուտամ ընտանիքիս» (էջ 344)։ Ինչպէ՞ս սահմանել այս երեք սեղմ նախադասութիւնները։ Սաթենիկ զանոնք կ՚արտասանէ որպէս իր հա՛յ ընտանիքը փրկելու ճիգին մեկնակէտ. սակայն անոնք որեւէ ազգի կնոջ մը, մօր մը կրնան պատկանիլ` թէեւ տարբեր շեշտադրումով։ Թերեւս ազատամիտ օտարը պաղարիւնութեամբ կրնայ քրքջալ. “So what!!!”]  [7:  Աւանդական հայը մնացի՞նք. այս ալ ուրիշ խնդիր։ Յիշենք, որ վէպին առաջին հատորը լոյս տեսած է 1983-ին եւ երկրորդը` 2000-ին, ու ես կը գրեմ 2021-ին` 38 եւ 20 տարի ետք, երբ կամուրջին տակէն շա՜տ ջուր հոսեցաւ եւ համաշխարհայնացումի քամին մեզ աշխարհաքաղաքացի դարձուց…։ Հայուն սփիւռքացումը վերլուծելը մեզ հեռուները կրնայ տանիլ։ Հոս անոր տեղը չէ, որովհետեւ մեզ հատորին ծիրէն դուրս կը հանէ։] 

	Առաստաղ պատմուած է հօր բերնով. Առաստաղին միւս կողմը` աղջկան բերնով։ Սակայն երկուքին մէջ ալ հինի-նորի ջերմ հանդի-պումներ եւ ձիգ պահեր գոյ են` սերնդափոխութեան (վէպի գլխաւոր հերոսներէն հօր հայրը, անանուն գլխաւոր հերոսը` ըստ Լեւոն Շառոյ-եանի,[footnoteRef:8] աղջիկը, թոռնիկը, այլ երկրորդական տիպարներ) եւ տեղաշարժի թելերով հիւսուած։ Հայր-Սաթենիկ/Սաթօ աղջիկ/մայր կերպարները,–հայ հայրիշխանութիւն եւ մայրիշխանութիւն,– երկու հատորներուն մէջ ալ իրարու կը հանդիպին հօր յաճախակիութեամբ։ [8:  «Հետաքրքրական է, որ գլխաւոր հերոսը անուն չունի: Հատտէճեան իրենց անուններով կը յիշէ վէպին մնացեալ բոլոր դերակատարները, բայց արկածեալ հերոսը կը թողու անանուն: … «Առաստաղ»-ին հերոս[ը] … անանուն է, թերեւս անոր համար, որ այդ տիպարը ներկայացուցիչն է ժամանակաշրջանի բոլոր հայրերուն, միեւնոյն ցաւերը կիսող, միեւնոյն տագնապները ապրող բոլո՛ր հայ հայրերուն» (Լ.Շ.):] 

	Հատտէճեանի դիտանկիւնէն նայելով վէպին հոլովոյթին, զարգացու-մին, ծալքերուն եւ փոթորկումներուն` արտաշխարհի-ներաշխարհի ներ-թափանցումը տաքուկ կապ մը կը ստեղծէ հեղինակին եւ ընթերցողին միջեւ։ 
	Դուրսի-ներսի փոխարծարծման յաջող փորձ մըն է հօր փորձա-ռութիւնը, երբ ան կը հաստատէ. «Եթէ ուրիշ անկողին մը, կամ ուրիշ սենեակ մը տրուած ըլլար, բոլորովին տարբեր տեսարան մը պիտի ունե-նայի։ Իմ ճակատագիրս ա՛յդ է ահաւասիկ. ծառի կտորը, դիմացի տան տանիքը եւ երկինքի շերտ մը…» (էջ 56)։ 
	Բոլորս ալ կը դիտենք մեր շրջապատը։ Մեզմէ ոմանք իրենց շուրջը կը նային, ուրիշներ` ետ, տակաւին այլք` յառաջ. սակայն մեզմէ քիչեր իրենց դիտածը ներսէն եւ դուրսէն կը տեսնեն։ Այդ քիչերէն է Հատտէճեան, որ նաեւ ինքն իր մէջ կը նայի եւ հոն գտածը առաստաղին վրայ կ՚ուրուագծէ։ Ան նախ կը հպի երեւոյթին, հարցին եւ մի քանի էջ ետք,–երբեմն յաջորդ հատորին մէջ,– քանիցս կը խորացնէ տուեալ նիւթը` ըստ պարագայի մանրադիտային ու հեռադիտային յաջողութեամբ։ Ան ի վերջոյ կը յանգի հանգրուանի մը, երբ շարժանկար դիտելու նման` կը մտեր-մանանք իր շօշափած թեմաներուն, պահերուն, անձերուն, վայրերուն, մտածումներուն եւ զգացումներուն։
	Երբ Հատտէճեան իր շուրջը կը դիտէ, պարզ դիտորդէն կը տարբերի իր տեսածներուն մէջ իմա՛ստ որոնելու եւ անոնցմէ կեանքի դասեր քաղելու ու զանոնք հաղորդական ոճով մեր վայելման տրամադրելու եզակիութեամբ` մեզ եւս շրջապատին անխուսափելի ազդեցութիւններով պարուրելով։
	Հատտէճեան քննական աչքով խորադիտածը անպաճոյճ լեզուով եւ զրուցակիցի հարեւանութեամբ կ՚արձանագրէ։ Կարծէք գրող եւ կարդացող կողք-կողքի նստած ենք եւ լարուած հետաքրքրութեամբ պատումը կ՚ըմ-բոշխնենք։
	Հատտէճեան հոգեբան իմաստասէր մը չէ միայն, այլ նաեւ` բարո-յախօս մը –– իմաստալից կեանք ապրելու հրաւիրող կենսախայտ հեղի-նակ մը, մարդ մը, հայ մը, որ երախտարժան պատուական վաստակով իր երկարակեցութեան եւ գերարդիւնաբերութեան բարիքները կը բաշխէ մեզի, երբ կեանքի՛ փիլիսոփայութեան հաստատումներ կը բանաձեւէ. օրինակ` ժամանակին եւ դէպքերու փոխառնչութիւնը (էջ 132), մարդ ըլլալու անփոխարինելիութիւնը (էջ 140), սիրոյ հաճոյքը (էջ 142), զղջումը (էջ 174), սիրոյ սովը (էջ 204)։
	Չեմ գիտեր, եթէ վէպին մէջ գործող անձերուն տրուած անունները ենթա-իմաստ մը եւ թելադրականութիւն մը ունին Հատտէճեանին համար, սակայն ես երկու բանալի անուններու յիշատակում պատշաճ կը նկա-տեմ. (ա) Սաթենիկին ամուսինը Յակոբ կը կոչուի, որ խաբող կը նշանակէ. Յակոբ կը դաւաճանէ Սաթենիկին, կը խաբէ Սաթենիկը։ (բ) Ռուբէն կիլիկեան Հայաստանը յուշող իշխանական անուն է. վէպին Ռուբէնը իր ընտանիքին իշխանն է. սակայն հարց է, թէ պիտի յաջողի՞ իր հայ իշխա-նական կոչումին տէրը մնալ Գանատայի մէջ։[footnoteRef:9]    [9:  «Արեւմուտքի օտարոտի բարքերուն զոհ պիտի երթար նախ ընտանիքին հայրը` Յակոբը, յետոյ ալ զաւակը` Ռուբիկը: Սաթենիկ` այս երկաթեայ ու հրաշալի կինը, աներեւակայելի համբերութեամբ, լռութեամբ ու խելացի հնարամտութիւններով պիտի աշխատէր փրկել այն ի՛նչ որ կարելի էր փրկել այն, իր տունը լափլիզող կրակէն…» (Լ.Շ.):] 


Գ. ԱՌԱՍՏԱՂ - ԱՌԱՍՏԱՂԻՆ ՄԻՒՍ ԿՈՂՄԸ` ԻՐՄԷ ԱՆԴԻՆ 
	Երբ Հատտէճեանի այս երկու հատորները ոսպնեակէս կը դիտեմ, կարգ մը երեւոյթներ առաւել ընդլայնման, խորացման եւ այժմէակա-նացման փորձագրութիւն մը կը պարտադրեն ինծի` յատկապէս հայկա-կան շրջածիրով։ Կը գոհանամ այս երեւոյթներուն հպելով, երբեմն հար-ցումներ ուղղելով եւ պատասխաններ առաջարկելով։ Այս բոլորը կը կատարեմ վէպէն եկող եւ միաժամանակ զայն անդրանցող եռանկիւնին շուրջ, որ է բռնագրաւեալ Հայաստանը, Պոլիսը եւ Մոնթրէալը։[footnoteRef:10] [10:  Անհրաժեշտ կը նկատեմ ընդգծել, թէ ինծի համար Պոլիսը եւ Մոնթրէալը հոս վէպէն թելադրուած պայմանական անուններ են` Միջին Արեւելքը եւ Նոր աշխարհը յատկանշող. այսինքն` ուր որ հայ կայ։ Հայաստանի հանրապետութիւնը եւ հոնկէ արտագաղթած ու սփիւռքացած զանգուածը հոս չեն ներառուած` դարձեալ վէպին հաւատարիմ մնալու պարտաւորութեամբ։ Վէպին նոյն թելադրականութ-եամբ, յատուկ լուսարձակի տակ բերած եմ գանատական մեծ տիեզերքին մէջ թաւալող հայկական փոքր տիեզերքը։ Երբ մեծ հայրիկը կը հարցնէ, թէ անգլերէնի իմացութիւնը ո՞ւր պէտք պիտի ըլլայ Ռուբիկին, ան «հո՛ն» կը պատասխանէ` Գանատային ակնարկելով, որ եթէ թոռնիկին համար չխամրող երազներու եւ անգտանելի յաջողութիւններու երկիրն է,–Նոր աշխարհը,– սակայն մեծ հօր եւ թոռնիկին միջեւ առաստաղ ըլլալու փոխարէն կարծր պատ կը դառնայ։ Ըստ Սաթենիկին` Յակոբին եւ Ռուբիկին ապագան Գանատան է։ Գանատան մանաւա՛նդ զաւկին ապագայի երկիրն է։ Մօր պարտքն է մտածել Ռուբիկին ապագային մասին եւ կատարել գերագոյն զոհողութիւնը` թէկուզ ինքզինքին աքսորավայրի մէջ ապրիլ պարտադրելով։ Գանատան բարգաւաճում, բարօր կեանք եւ ապահով ապագայ կը խոստանայ –– նոր իմն Աւետեաց երկիր…։] 

	Երկար կարելի է գրել այս վէպին մասին։ Կը սահմանափակուիմ երկու գլխաւոր մոթիֆ-ներ առանձնացնելով.
	(ա) Մոնթրէալի մէջ տիրական է այն մշակութային ցնցումը (cultural shock), որ մեզ կը խորթացնէ,–թէկուզ կը կիսա-խորթացնէ,– մեր Հին աշխարհէն` ուր երկիր, մարդիկ,–յատկապէս հայր/մեծ հայր,– եւ յի-շատակներ[footnoteRef:11] թողած ենք։  [11:  Փակագիծ մը բանամ։ Վէպին մէջ ակնարկութիւններ կան հօր չկարենալ յիշելու սարսափէն զերծ ըլլալու գոհունակութեան, որուն համար չկարենալ յիշելը աւելի ահաւոր է քան ցմահ կռնակին վրայ անկողին մնալը։ Համահայկական զուգահեռ մը գծելով կրնանք հաստատել Հայկական ցեղաս-պանութիւնը միշտ յիշելու մեր հրամայականը։ Իտալացի իմաստասէր եւ վիպագիր Ումպերթօ Իգօ (Umberto Eco [1932–2016]) իրաւամբ կը գրէ, թէ յիշատակը մեր հոգին է։ Եւ եթէ մեր յիշատակը ամբողջապէս կորսնցնենք, առանց հոգիի կը մնանք։] 

	(բ) Հայ ընտանիքին հետ ընտանիքներու համագումարը եւս` ազգը կը քայքայուի։ Մտահոգութեան պատճառը այն է, որ երէկ` 1983-ին եւ 2000-ին քանդուող ընտանիքները փոքրամասնութիւն էին, այսօր` 2021-ին մե-ծամասնութիւն։[footnoteRef:12] [12:  Վէպէն դուրս ելլելով կը տեսնենք, թէ այս կազմալուծումին մէջ դրական երեսներ ալ կան, երբ հայկական եւ գանատական փոխազդեցութիւններ բարերար դեր կը կատարեն` Հին աշխարհէն մեր բերածը ներդաշնակելով Նոր աշխարհին մէջ մեր գտածին. օրինակ` հայ տղայ եւ հայ աղջիկ, հայ տղայ եւ ոչ-հայ աղջիկ, հայ աղջիկ եւ ոչ-հայ տղայ լաւ ընտանիքներ կը կազմեն, կեանքի մէջ յաջողութիւններ կ՚արձանագրեն, անոնց զաւակները նախանձելի դիրքերու կը հասնին, խնամիներ իրարու հետ ներդաշն կ՚ըլլան եւ այլն. ասոնց վրայ եթէ գումարենք նաեւ հայկական երանգներ` իտէալականին մօտեցած կ՚ըլլանք։] 

	Ի վերջոյ, այս երկու գլխաւոր մոթիֆ-ները կը յանգին այնքա՜ն չարչրկուած ինքնութեան սահմանումին։ Ո՞վ եմ ես/որո՞նք ենք մենք հարցումներուն սպառիչ եւ բոլորը գոհացնող պատասխաններ տալը գրեթէ անկարելի դարձած է այլեւս։ Իւրաքանչիւր անհատ ինք կ՚որոշէ իր ո՛վ ըլլալը։ Մանաւանդ մեր պարագային` ինքնութիւնը ձուլումն ու յարմա-րեցումը, համակերպումը կիսափուլ պատով մը իրարմէ կը բաժնէ` մեզ աւանդական հայկականութեան եւ խորհրդանշական հայկականութեան միջեւ տարուբերելով։
	Կարկինս լայն բանալով, ինքնութեան հարցին առնչուած երկու պարագայ պիտի յիշեմ.
	(ա) Սովետական միութեան օրերուն` ռուս հայր մը, մայր մը եւ իրենց երկու աղջիկները իրենց ամբողջ կեանքը Հայաստանի մէջ ապրած են։ Աղջիկներէն մին կ՚ըսէ, թէ ինք ռուս է, միւսը՝ հայ: Այսօր այս զոյգը անճրկած հարց կու տայ. «Ի՞նչ ենք մենք։ Ժամանակին ամեն ինչ դիւրին էր, երբ մենք եւ մեր երկու զաւակները կ՚ըսէինք “Մենք Սովետական միութեան քաղաքացի ենք”, իսկ հիմա ի՞նչ ենք»:
	(բ) Պէյրութէն Սիտնի գաղթած երկու հայ եղբայրներ տասը տարի ետք Պէյրութ կը վերադառնան եւ իրենց ազգականներուն այցելած ատեն զանոնք կը մեղադրեն, որ անոնք իրենց կեանքը յումպէտս վատնած են Լիբանանի մէջ, ու հոս ամեն ինչ սխալ եւ անյոյս է. մինչ հոն` Աւստրալիա ամեն ինչ կատարեալ է եւ իրենք յաջողութենէ յաջողութիւն ցատկած են. իրենք յաղթական են, մինչ հոս մնացողները` պարտեալ։ “Ի վերջոյ, ի՞նչ տարբերութիւն. դուք լիբանանահայ էք, իսկ մենք` աւստրալիահայ”», կ՚եզ-րակացնեն անոնք։
	Ետդարձ չկայ։ Մէյ մը գացողը զղջացած է, մէյ մըն ալ մնացողը –– paradox է։
	Ի՞նչ կը նշանակէ լիբանանահայ ըլլալ, աւստրալիահայ ըլլալ, գանա-տահայ ըլլալ, հա՛յ ըլլալ։ Հայ քրիստոնեա՞յ ենք, քրիստոնեայ հա՞յ ենք, հայ-քրիստոնեա՞յ ենք, հայքրիստոնեա՞յ ենք –– «Հայինքնութիւն վերնագրով բանաստեղծութիւն մը ունիմ, որ կարելի է լսել այցելելով https://www.facebook.com/nareg.alemezian/
	Այսօր, Նոր աշխարհի հայերուն համար ինքնութեան սահմանումին մէջ խնդրայարոյց տեղ տրուած է նաեւ լեզուի՛ն` խօսակցական եւ գրաւոր հայերէնի գործածութեան չափին։ Մեծ հայրիկը հիւանդանոցին մէջ թոռ-նիկին կը յիշեցնէ, թէ ինք անգլերէն չի՛ գիտեր, եւ կը յանձնարարէ. «Ասիկա կը նշանակէ որ դուն պիտի ստիպուիս ինծի հայերէն գրել քու նամակներդ» (էջ 196)։ Ենթադրենք, որ Ռուբէն հայերէն գրեց իր նամակները. անոր զաւակնե՞րը, թոռնե՞րը…։ Արդէն իսկ հայերէն խօսիլը եւ գրելը մէկդի դրած ենք եւ «հայ զգալու» զանազան չափորոշիչներով կը մխիթարուինք։ Լեզուն կորսնցուցած ենք, սակայն «հայ ըլլալը» կ՚ապրինք բազմազան երեսակ-ներով` որպէս անհատական ընտրութիւն իւրաքանչիւրիս նախընտրած դեղարկութեամբ (dosage) եւ համայնական կեանքին մեր մասնակցութեան որակով ու քանակով։ Անկասկած օրէ-օր առաւել մտահոգիչ պիտի դառնայ այս պարագան, երբ պիտի դժուարանանք լեզուն կորսնցնելով հանդերձ հայ քրիստոնէական հաւատքն ու ազգային գիտակցութիւնը պահպանե-լուն նորաբոյս սահմանումներ որոնել։
	Վերադառնալով վէպին, խորհրդածութիւններս խորացնելու հա-մար` ինքնութեեան հարցը շօշափող երկու հատուածներ կ՚առանձնա-ցընեմ. առաջինը` առնչակից երկու հատուած Առաստաղ-էն. երկրորդը` հատուած մը Առաստաղին միւս կողմը-էն.
	(ա) «Օր մը, երբ ճանճի մը կը նայէի, մտածեցի թէ ի՞նչպէս է արդեօք ճանճի մը կեանքը։ Ձեր կեանքին մէջ հազար անգամ տեսած էք անշուշտ ճանճ մը, բայց երբեք փորձա՞ծ էք ճանճի մը մորթէն ներս մտնել։ Ի՞նչ կը զգայ ճանճ մը, ի՞նչպէս կը տեսնէ կեանքը, վերջապէս ի՞նչեր կը պատահին սա փոքրիկ անասունին փոքրիկ գլխուն մէջ։ Կը դիտէի ճանճին միօրինակ քալուածքը. երբ քալել կը սկսէր, ոտքերը այնքան արագ կը շարժէին որ չէին տեսնուեր։ Անասունը քանի մը սանթիմ կը յառաջանար ու յանկարծ կանգ կ՚առնէր։ Ի՞նչ կը սպասէր, ի՞նչու կանգ կ՚առնէր։ Առջեւի երկու թաթերը կը շփէր իրարու։ Յետոյ ուղղութիւնը կը փոխէր, դարձեալ կը քալէր քանի մը սանթիմ…։ Կանգ կ՚առնէր։ Կը քալէր, կանգ կ՚առնէր։ Քիչ անգամ նոյն գծին վրայ կը շարունակէր իր ճամբան։ Քանի անգամներ ջանացի ենթադրել թէ դէպի ո՞ր կողմը պիտի փոխէ իր ուղղութիւնը։ Միշտ սխալեցայ։ Աննախատեսելի էր։ Յետոյ միջատը յանկարծ թռիչք կ՚առնէր օդին մէջ, քանի մը հեղ կը շրջէր իր «օդակայան»-ին շուրջ եւ յետոյ դարձեալ կը թառէր հոն ուրկէ մեկնած էր, կամ քիչ մը աւելի հեռու։ Բայց կարծես յամառութիւն մը ունէր կէտէ մը չհեռանալու, կէտի մը շուրջ դառնալու։
	Այսպէս երկար դիտեցի զայն, մինչեւ որ ճանճը յանկարծ վերջնա-կանապէս հեռացաւ առաստաղէն եւ կորսուեցաւ դէպի հիւանդանոցին նրբանցքը» (էջ 12–13)։[footnoteRef:13] [13:  Հետաքրքրական է նշել, թէ 23 մարտի ՄԱՐՄԱՐԱ-ի ՅՈՒՇԱՏԵՏՐ-ի «ՊԱՏԻՆ ՎՐԱՅ ՃԱՆՃ ԿԱՅ – Բ.» սիւնակին մէջ, Հատտէճեան կը գրէր. «Պիտի արժէր որ հոս յիշէի քանի մը տող «Առաստաղ» վէպի առաջին էջերէն։ Ուրեմն կարդամ» եւ նոյն հատուածը կը մէջբերէր։ http://www.normarmara.com/husadedr.html {այցելած եմ 23 մարտ 2021–ին}] 

	Հատտէճեան ճանճին առաստաղէն յանկարծական վերջնական հեռացումը կը կապէ հօր սիրելիներուն, երբ կը գրէ. «Ո՞վ կ՚ափսոսայ ճանճի մը կողմէ լքուելու վրայ։ Կը բաւէ որ հարազատներս չլքեն զիս։ Կը բաւէ որ Սաթենիկ, Ռուբիկս, Յակոբ, կամ Վերժինս, հօրս, մօրս պատկերները չլքեն զիս…։ Ես անոնցմով է որ կ՚ապրիմ» (էջ 145)։
	(բ) «Սուրճ պիտի գնէի։ Անցայ անուշահոտութեան բաժնէն, անցայ պայուսակներու ու ձեռնոցներու բաժնէն, անցայ կնոջական փէշերու բաժ-նէն, իջայ վարի յարկը, որ սիւփէր-մարքէթի բաժինն է։ Ուղղակի գացի ու կանգնեցայ սուրճի բաժնին առջեւ։ Ամէն անգամ այսպէս կ՚ընեմ։ Կը կանգնիմ ու կը նայիմ այն տասնեօթը տեսակ սուրճերուն, որոնք քով քովի դրուած են ապակեայ պահպանակներու մէջ։ Իւրաքանչիւր պահպա-նակին վրայ գրուած է երկրի մը անունը։ Փորթօ Րիքոյի սուրճ։ Պրազիլիոյ սուրճ։ Թրքական սուրճ։ Հայկական սուրճ։ Միւսները բնաւ կարեւոր չեն ինծի համար։ Ես ուղղակի կը նայիմ երկու պահպանակներուն, որոնք փոթորիկներ կը ստեղծեն հոգիիս խորը։ Միամիտ եմ, գիտեմ, միամիտ եմ որ կը յանձնուիմ այսպիսի փոթորիկներու։ Բայց այդ փոթորիկը այս երկրին մէջ ինծի մնացած երջանկութիւններէն մէկն է։ Նայիլ ապակեայ երկու պահպանակներուն, որոնցմէ մէկուն մէջ սուրճը կը հրամցուի որպէս թրքական սուրճ, որոնցմէ միւսին մէջ սուրճը կը հրամցուի որպէս հայկական սուրճ։ Ես գիտեմ թէ այդ երկու սուրճերը գրեթէ միայն անունով տարբեր են։ Իրականութեան մէջ նոյն համն ունին, նոյն բուրմունքը, նոյն գոյնը։ Այնուհանդերձ վաճառորդ գեղեցիկ աղջկան կը հրահանգեմ որ այդ երկու սուրճերը խառնէ իրարու եւ ծրար մը խառնուրդ սուրճ տայ ինծի։ Աղջիկը կը գործադրէ նոյնութեամբ։ Ես մեծ հաճոյքով այդ ծրարը կը դնեմ գնումներու սակառին մէջ։
	Այս անգամ ալ այդպէս ըրի։ Գիշերը հիւր պիտի ունենայի ու գիտէի թէ այդ հիւրերն ալ, ինծի պէս, տակաւին չէին մոռցած սուրճի այն տեսակը, որուն վարժուած էինք մեր երկրին մէջ։ Բայց հիւրերս բացարձակապէս չէին կրնար ենթադրել, թէ ես ինչե՜ր կը զգայի, երբ այդ սուրճին ծրարը կը դնէի գնումներու սակառին մէջ եւ կը շարունակէի շրջիլ հանրախանու-թենէն ներս։ Այդ սուրճին մէջ ամբողջ իմ անցեալս կար, ամբողջ մանկութ-իւնս կար, այդ սուրճին մէջ հօրս յիշատակը կար, եւ դեռ շատ բան» (էջ 205)։ 
	Այս երկու հատուածները Հատտէճեանի դիպուկ գրելաոճէն ճաշակ մը կու տան մեզի եւ վէպին առաստաղը կը բանան ճանճի ու սուրճի նման պարզ, աննշան միջատի մը թռչկոտումով եւ ըմպելիի մը համով-հոտով։  
	Եթէ ճանճին տեղ մարդ մը դնենք, պիտի տպաւորուինք Հատտէճ-եանի 25–30 տողերուն մէջ հայ մարդուն խառնաշփոթ, խուճապահար, ինքն իր վրայ շրջող եւ իր խարիսխ-կէտէն հեռացող հոգեվիճակը տալու թեքնիքէն –– ո՞ւր կ՚երթայ ան. Մոնթրէա՞լ. ան այլեւս անվերադարձ կը կորսուի հիւանդանոցէն։ Ճանճին/մարդուն հեռացումէն ետք լքումը կը տանջէ մենաւոր հիւանդը` հայրը/մեծ հայրը։ Դժբախտաբար, Սաթենիկ, Ռուբիկ եւ Յակոբ կը լքեն հայրիկը ու Գանատա կը գաղթեն. Վերժին` մահով զինք լքած էր արդէն. հօրը եւ մօրը պատկերները կը յամենան. ասոնք բոլորը միասին յիշատակի թեւ երազով կեանք կու տան հիւանդին, մինչեւ որ օր մը ինքն ալ յիշատակ դառնայ` մշտապէս յիշուելու համար մասնաւորաբար իր միակ աղջիկէն` Սաթենիկէն։ Առածը կ՚ըսէ. «Լեռը լեռան չի՛ միանար, բայց մարդը մարդուն կը միանայ». հոս հոգեհատոր մարդիկ թէեւ ֆիզիքապէս իրարու չեն միանար, սակայն ոգեղինաբար միացած մնացած էին արդէն…։ 
	Իսկ սուրճը մեզ Մոնթրէալ կը հասցնէ։ Հակառակ Մոնթրէալի սառնամանիքին, Սաթենիկին մեզի հրամցուցած սուրճը տաք է` Հին աշխարհի կարօտով։ Եթէ սուրճը եւս մարդով,– հայ մարդով,– փոխա-նակենք, դարերու դրացնութեան յենած թուրքն ու հայը պիտի կարենանք զատորոշել տասնեօթը տեսակ մարդերու խառնարանին մէջ, բայց պիտի չկարենանք մեր հոգիին խորէն յառնող փոթորիկները հանդարտեցնել։ Որքա՜ն ալ նոյն համը, նոյն բուրմունքը եւ նոյն գոյնը ունեցող թուրքն ու հայը իրարու խառնենք ու մէկ ծրարի վերածենք, մեր ամբողջ անցեալը եւ մեր հայրերուն ու մայրերուն քաղցր/դառն յիշատակը,– եւ դեռ շա՜տ բան,– պիտի ապրինք, պիտի վերյիշենք, պիտի աւաղենք։ Նոր աշխարհին մէջ թրքական ու հայկական երկակի ինքնութեամբ իրարու պիտի ա-գուցուի՞նք։  

Դ. ԱՌԱՍՏԱՂԻՆ ՄԻՒՍ ԿՈՂՄԸ - (ԱՌԱՍՏԱՂ)`  
ԴՈՒՐՍԷՆ ՆԵՐՍ ԵՒ ՄԷՋ-ՄԷՋԻ
	Հայ հայրը/մեծ հայրը Պոլսոյ հիւանդանոցին մէջ կ՚երեւակայէ. «Առաստաղիս վրայ սաւառնակ մը ահա այժմէն թռիչք կ՚առնէ։ … սաւառ-նակը սաւառնակ չէ, այլ ճանճ մը։ Մէկը` ամենօրեայ ճանճերէս, զոր ես շփոթեցի սաւառնակի մը հետ» (էջ 197)։ 
	Ճանճը Մոնթրէալ կը ճախրէ, Մոնթրէալի մէջ կռունկ կ՚ըլլայ, արագիլ կ՚ըլլայ եւ կարօտի թեւածումներով, երգի ծուէններով մեզ մեր Երկիրը կը տանի.
	«… կռունկ մեր աշխարհէն խապրիկ մը չ՚ունի՞ս, 
	ձայնիկդ անուշ, 
	աղուհացկեր մարդկանց կարօտ մնացինք, 
	ելանք, գնացինք, 
				ելար, գնացիր …»
	«… բարի արագիլ, բախտի արագիլ, 
	իմ բալիկների աստղերն են շողում, 
	վշտերս դառան ժպիտներ շողուն, 
	արտեր այգիներ, մանուշակ երկինք …»
	 «Ո՞ւր է Մուշը, ո՞ւր է Վանը, 
	Ո՞ւր է հայոց Արտահանը. 
	Ո՞ւր է հայոց դաշտն ու ձորը. 
	Խօսէ՛ք Հայաստանի լեռներ…»
	Մինչ, Մոնթրէալի իր բարոյապէս փլուզող տան աւերակներուն տակ կքած Սաթենիկ հայրը յիշելով` կը յարէ. «Կ՚երեւակայէի որ ան իր աչքերը սեւեռած էր առաստաղին վրայ եւ հոն անգամ մը եւս կը կարդար իր սեւ ճակատագրին վէպը» (էջ 237), եւ կը յաւելու. «… հօրս պէս շարունակ նայեցայ դէպի սեւ եւ մութ առաստաղը» (էջ 239)։
	Նախավերջաբանի այս հանգրուանին, Առաստաղ-ը կը թողում պահ մը եւ ճանճին հետ Առաստաղին միւս կողմը կ՚անցնիմ` վէպին կշռոյթով դուրսէն ներս երթալու եւ մէջ-մէջի երթուդարձերս շարունակելու համար։
	Նախապէս նշուած վէպին երկու գլխաւոր մոթիֆ-ներուն վրայ,– (ա) մշակութային ցնցում[footnoteRef:14] եւ (բ) հայ ընտանիքի ու ազգի քայքայում, եւ անոնց յանգման կէտին` ինքնութեան սահմանում, ուր հայերէն խօսիլն ու գրելը, հայ զգալը, հայ ըլլալը շօշափած էի,– կը բարդուին (գ) Հայ եկեղեցւոյ դերակատարութիւնը եւ (դ) հայ/օտար,–գանատահայ,– նոր ընտանիքին կազմութիւնը` միշտ հեռաւոր հօր/մեծ հօր անմոռաց յիշատակին եւ մեր-ձաւոր մօր աչալուրջ հսկողութեան հովանիին ներքեւ։ [14:  Քանի մը տարիէն մշակութային ցնցումը անցեալ կ՚ըլլայ։ Կը յաջողին այն հայերը, որոնք հայ, գանատական եւ գանատահայ մշակոյթը կը կարողանան համախառնել. անշուշտ հոս եւս չափորոշիչը եւ տոկոսային համեմատութիւնը մեծ դեր կը խաղան ու կը յանգին բազմամշակութայնութեան, որ գոնէ ցարդ նոյնիսկ կառավարութեան կողմէ կը քաջալերուի Գանատայի մէջ։] 

	Կը զանցեմ այլապէս հետաքրքրական այլ դէմքեր եւ դէպքեր (Հա-յաստանէն եկած Կարինէն եւ գանատացիէ մը աւելի գանատացի եղած անոր հայ ամուսինը` Կարպիսը, Անին եւ մեր անուշապուրի բարակ թելով հայութեան կապուիլ փորձող անոր գանատացի ամուսինը` Փիթըրը, դդումի լիցք եփելը, թօփիկ պատրաստելը, ճաշելու համար սեղան նստիլը,[footnoteRef:15] Մոնթրէալէն Պոլիս վերադարձող Պարոն Վարուժանն ու տիկինը` Աստղիկը եւ այլն), մեր ուշադրութիւնը սեւեռած պահելու համար վերեւ յիշուած չորս ներբեռնուած մոթիֆ-ներուն վրայ, որոնց շուրջ կը բանի վէպը։ [15:  Երբ եւրոպական քաղաքի մը մէջ ապրող Անթիլիասի դպրեվանքէն շրջանաւարտ սարկաւագի մը բարեկամ մը կը հարցնէ. «Ի՞նչ կ՚ընես, ինչպէ՞ս կ՚ապրիս, ապրուստդ ինչպէ՞ս կ՚ապահովես», ան հետեւեալ սրամիտ պատասխանը կու տայ. «Ես հիմա երեք սեղաններու կը սպասարկեմ։ Երկուշաբթիէն շաբաթ մարդոց ստամոքսի սեղաններուն կը սպասարկեմ (ճաշարանի մը մէջ կ՚աշխատէր). իրիկունները հայ մամուլի սեղանին կը սպասարկեմ (հայ թերթի մը սրբագրիչ էր). կիրակիները Աստուծոյ սուրբ սեղանին կը սպասարկեմ (հայ եկեղեցւոյ մը մէջ սարկաւագութիւն կ՚ընէր)»։] 

	Կը սկսիմ Մոնթրէալի հայ եկեղեցիէն։ Հատտէճեան 253–282 էջերով մեզ եկեղեցւոյ օղակին մէջ կը պահէ։
	Սաթենիկ, Պոլսոյ եկեղեցիներուն արարողութիւններուն կարօտով եւ Ռուբիկին դպիրի շապիկ հագած չըլլալու ափսոսանքով, կ՚որոշէ եկե-ղեցի երթալ դեկտեմբերի սկիզբը, սաստիկ ցուրտին, գանատական Ս. Ծնունդի օրերուն, գանատահայկական քերմէսին օժանդակելու համար։[footnoteRef:16] Ան սիրով եկեղեցի կ՚երթայ` ականջալուր հայրիկին «Աղուոր աղջիկս, ամէն Կիրակի եկեղեցի գնա՛» փափաք-հրահանգին, եւ կը խորհրդածէ. [16:  «Ամէն տարի Եկեղեցիին քէրմէսը կը բանայինք կաթոլիկներու Քրիսթմըսէն երեք օր առաջ» (էջ 318)։ Կաթոլիկներու Քրիսթմըսը 25 դեկտեմբերին է, Հայկական Ս. Ծնունդը` 6 յունուարին։ Այս աննշան թուող մանրամասնութիւնը Նոր աշխարհին յարմարելու,– դուրսը ներս բերելու,– մեր տրամադրութիւնը ցոյց կու տայ, երբ մանաւանդ կէս-կատակով կ՚ըսենք, թէ հայերս բախտաւոր ենք` որովհետեւ երկու Ս. Ծնունդ կը տօնենք։ Ս. Ծնունդի տօնակատարութեան կողքին` Հայկական ցեղասպանութեան ցոյցեր, Ս. Վարդանանց հանդիսութիւններ, հայերէն թերթեր, գիրքեր, ֆիլմեր, տոհմիկ աւանդութիւններ եւ այլն` ինքնութեան ցոլացում կը դառնան։] 

	«- Այո՛, հայրիկ, ըսի, հարկաւ։ Պիտի երթամ։
	Միայն ինծի ըսաւ այս բանը։ Ո՛չ Յակոբին, ո՛չ ալ մանաւանդ Ռու-բիկին։ Ինծի ըսաւ։ «Կ՚ուզեմ որ ամէն Կիրակի եկեղեցի երթաս»։ Երթաք չըսաւ։[footnoteRef:17] Երթա՛ս։ Եւ ես շատ վերջն էր որ հասկցայ թէ ինչու։ Որովհետեւ ան գիտէր թէ ամէն ինչ ինձմով կը սկսէր ու ինձմով կը վերջանար։ Ընտա-նիքին մայրը» –– Մայր եկեղեցի եւ մայր ընտանիքի…։ [17:  Ինչո՞ւ եկեղեցի կ՚երթանք, ե՞րբ եկեղեցի կ՚երթանք, ի՞նչ յաճախականութեամբ եկեղեցի կ՚երթանք, հայերուն քանի՞ տոկոսը ամեն կիրակի եկեղեցի կ՚երթայ։ Այս եւ այսպիսի հարցումներուն պատաս-խանները գոյութենական տագնապի կը յանգին։ Գիտենք, թէ մեծ մասամբ կիներ եւ ծերեր եկեղեցի կ՚երթան։ Բացի խորհրդակատարական եւ թաղմանական պարտաւորութիւններէն` մեծ տօներուն խուռներամ եկեղեցի կ՚երթանք, ոմանք հաւատքի ապրումով հոգեւոր սնունդ ստանալու համար կ՚եր-թան, ոմանք լաւ քարոզ մը լսելու համար կ՚երթան, ոմանք եկեղեցւոյ ազգային դերակատարութիւնը յարգելով կ՚երթան, ոմանք աւանդութիւնը պահելու համար կ՚երթան, ոմանք որպէս վարժութիւն կ՚երթան, ոմանք որպէս ընկերային հանդիպումի հաւաքավայր կ՚երթան, ոմանք որպէս նախապաշարում կ՚երթան եւ այլն։ 
Եկեղեցի երթալը ամեն բանէ առաջ կարգապահութեամբ կ՚ըլլայ։ Կրնա՞ք երեւակայել, որ եթէ բոլոր հայերը կիրակի օրեր ժամը 11–12 իրենց ապրած քաղաքին եկեղեցիներուն մէջ իրարու աղօթակից դառնան` ինչպիսի՜ քրիստոնէական հաւատք եւ հայկականութիւն կը ծաղկի։ Պէտք է մտածել, թէ ինչպէ՞ս կարելի է այս մէկը կատարել։] 

	Սաթենիկ կը շարունակէ առանձինն եկեղեցի երթալ` իր հայրիկին տուած խոստումը յարգելու համար, եւ հաւատալով, որ «այս օտարութեան մէջ միայն եկեղեցին էր որ մեզ կրնար պահել մեր ընտանեկան բարքերուն մէջ»։ Կրցա՞ւ պահել…։ «Առաջին քանի մը տարիներուն Ռուբիկ սիրով ընկերացաւ ինծի։ … Իր տարիքի երիտասարդները եկեղեցի չէին երթար։ Իր տարիքի երիտասարդները եկեղեցին նեղացուցիչ կը գտնէին»։ 
	Նոր աշխարհի մէջ, երկու աշխարհներու մէջ ապրող հայեր եկեղեցին որպէս ներքին-հայկական պատնէշ կ՚ըմբռնեն ընդդէմ արտաքին-գանա-տական ընտանեքանդ յարձակումին։ Քիչ մը ամեն տեղ, մանաւանդ համալսարանական տարիներուն, երիտասարդներ կը սկսին ընդհան-րապէս եկեղեցիէն, ակումբէն, կառոյցներէն, հայութենէն հեռանալ, ան-ջատուիլ, խզուիլ։ Այսօր Լիբանան թէ Պոլիս նոյնը չէ՞ պարագան. ո՞ւր են մեր երիտասարդները. ո՞ւր են հայ կեանքի պաշտօններուն փարած մեր ազգայիններուն երիտասարդ զաւակները։
	Եկեղեցւոյ սրահին մէջ ինչո՞ւ եկեղեցիէն շատ աւելի մարդ կար։ «Ասոնք սրահ մտած էին առանց եկեղեցի հանդիպելու։ Անոնք եկեղեցիին համար չէր որ կուգային, ընդունելութեան մասնակցելու, իրենց բարեկամ-ները տեսնելու համար էր որ կուգային։ Պատարագի աւարտին սրահը քանի մը վայրկեանի մէջ լեցուեցաւ»։ Այսօր ընդունելութեան մասնակցելու եւ իրենց բարեկամները տեսնելու համար եկողներուն թիւն անգամ նուազած է. մարդիկ իրարու կ՚այցելեն, զիրար կը տեսնեն, կը հիւրասիրեն եւ կը հիւրասիրուին Դիմատետրով, որուն վրայ այս օրերուն ամեն տեղ նաեւ գումարուած են քորոնաժահրի բարդութիւնները…։
	Եկեղեցական արարողութեան յաջորդող ընկերային մթնոլորտն ու ընդունելութիւնը այլեւս աւանդական դարձած են եկեղեցւոյ սրահին մէջ, եւ նոյնիսկ օգտակար են։ Ասոր եւս կցած ենք «ազգապահպանում» պի-տակը, երբ մանաւանդ դասական հայ թաղի/ծուխի/համայնքի փակ եւ սերտ կեանքը` տեղ-տեղ կեթո-ն,–ընտանիք, ազգականներ, դրացիներ, ընկերներ, ինչպէս նաեւ դպրոց, ակումբ, միութիւններ,– չենք կրնար ունենալ Նոր աշխարհին մէջ եւ հոս, եկեղեցւոյ սրահին այս ջերմ ու ընտանեկան մթնոլորտին մէջ, հայերէն, թրքերէն, անգլերէն եւ ֆրանսերէն լեզուներու զրոյցով, հայ նուագով, երգով ու պարով, ճաշով իրարու հետ ժամանակ կ՚անցընենք։
	Սաթենիկ յաճախ կը քաջալերէր զաւակը իր հետ եկեղեցի երթալու։ Ան կը զարմանար, որ Ռուբէն կոպտօրէն կը մերժէր զինք։ «Ի՞նչ պատահած էր Ռուբիկին։ Ասիկա անոր սովորական խօսելակերպը չէր։ Ան երբեք այսքան կարճ ու կտրուկ, կամ չոր շեշտով չէր խօսեր ինծի հետ։ Նայեցայ աչքերուն մէջ, բայց ան աչքերը փախցուց իմ աչքերէս։ Սրտիս մէջ բան մը բռնկեցաւ»։ Սաթենիկ տեղի չի՛ տար. ողոքիչ հաստատումներ կը կատարէ` ընտանիք եւ ազգ իրար խառնելով. «Կ՚ուզեմ որ գիտնան որ մենք պահած ենք մեր ընտանեկան գիծը։ Մեր աւանդական գիծը։ Հիացումով նային քեզի, եւ ըսեն. Ահաւասիկ հիանալի տղայ մը որ կը յարգէ իր մայրը, կը սիրէ իր եկեղեցին, եւ պատիւ կը բերէ մեր ժողովուրդին»։ Եւ կ՚աւելցնէ. «Գիտես, ըսի, մենք այստեղի ուրիշ ընտանիքներուն չենք նմանիր»։[footnoteRef:18] Համոզելու որպէս վերջին միջոց, մայրը զաւկին կը յիշեցնէ. «Դուն ճիշդ այն թոռն ես զոր մեծ հայրիկդ տեսնել պիտի ուզէր հոն կամ հոս»։ [18:  Մե՞նք ենք ուրիշը, թէ՝ ուրիշը. Ուրիշին համար մենք ի՞նչ ենք, ուրի՞շը. Գանատայի մէջ, Նոր աշխարհի մէջ բոլորս ալ ուրիշ ենք։ Լոս Անճելըս, ամերիկացի մը հայկական նպարավաճառատուն մը կը մտնէ եւ անգլերէն խօսելով փաունտ մը սուրճին գինը կը հարցնէ։ Հայ վաճառորդուհին ընկերուհին օգնութեան կը կանչէ, ըսելով. «Արի, մի հատ իմացիր էս օտարը ի՞նչ է ուզում»։] 

	Մեծ հայրիկը հոս եւս փոխանակ Հին աշխարհն ու Նոր աշխարհը կամրջելու, փոխանակ հայ ընտանիքը Մոնթրէալէն Պոլիս իրարու կա-պելու, փոխանակ ազգին մասնիկները ձուլումէն փրկելու` սուր դանակին պէս ամեն բան իրարմէ կը խզէ, երբ Ռուբիկ կը վճռէ. «Մամ, մեծ հայրիկը մեռաւ հինգ տարի առաջ։ Դուն ալ գիտես, չէ՞։ Մեծ հայրիկը մեռաւ հինգ տարի առաջ։ Խնդրեմ, ա՛լ ինծի մի խօսիր մեծ հայրիկին մասին»։ Սաթենիկ կը խորտակուի. «Գանատայի ամբողջ երկինքը փուլ եկած էր գլխուս վրայ»։ Մայրը զինք տապալող վերջին հարուածն ալ կը ստանայ զաւկէն. «Եւ մե՛նք ենք որ մեռցուցինք այդ մարդը։ … Մեռաւ, որովհետեւ զինքը թողուցինք ու եկանք հոս»։
	Հայրիկը/մեծ հայրիկը մեռաւ, սակայն յոյսը չմեռաւ։ Ռուբիկ կ՚աւետէ մօրը. «Վաղը քեզի հետ եկեղեցի պիտի գամ, բայց ո՛չ թէ մեծ հայրիկին համար, այլ քեզի՛ համար։ Եւ ինծի՛ համար»։ Անցուկը մոռցուկ է. նոր աշխարհ` նոր կեանք. Ռուբիկ` «Աւանդապահ տղայ` ընտանիքի սրբութ-իւններուն նկատմամբ»։ Առժամեայ խաբկա՞նք։ Պատասխանը քիչ մը անդին պիտի ստանանք։
	Ռուբէն եւս մօրը տուած խոստումը կը յարգէ եւ կիրակի մըն ալ Սաթենիկին հետ եկեղեցի կ՚երթայ, ուր խանդավառ դիմաւորութեան կ՚արժանանայ եկեղեցւոյ կանանց միութեան dynamo-ին` Մարկոյին կող-մէ. «Բարի եկաք, բարի եկաք։ Տե՛ս Ռուբէնն ալ եկեր է։ Ապրի՛ս Ռուբիկ։ Մեր տղաքը քեզմէ թող օրինակ առնեն»։
	Հայ եկեղեցին մագնիսի նման իրեն կը քաշէ անգիտակից, ենթա-գիտակից եւ գիտակից հայերը։ Հայ ժողովուրդի զաւակներ կատարել-ութիւն կը պահանջեն Հայ եկեղեցիէն։  Հայ եկեղեցւոյ վերարթնութիւնը, վերանորոգութիւնը, այժմէականացումը համահայկական օրակարգին վրայ է միշտ։ Շատ փորձեր եղած են եւ կը շարունակուին ըլլալ մեր ուզած Հայ եկեղեցին կերտելու համար, սակայն ցարդ չենք յաջողած մեր նախա-ձեռնութիւններուն մէջ։ Ի հեճուկս ամեն բացթողումներուն` հայը կը սիրէ իր հին եկեղեցին, որովհետեւ հին/նոր աշխարհին, հին/նոր ընտանիքին, հին/նոր հայուն անցեալի, ներկայի եւ ապագայի հանգոյցը կը տեսնէ այս սրբազան հաստատութեան մէջ` որպէս իր գոյութեան տոկուն երաշխիքը։ 
	Ֆիզիքապէս եկեղեցիէն դուրս կ՚ելլենք, բայց անոր տեղն ու դերը դրոշմուած կը մնան մեր մտքերուն եւ սրտերուն մէջ։ Ու վէպը կը քալէ, պատմութիւնը կը շարունակուի` հայ եւ օտար մարդկային յարաբե-րութիւններու ցանցով, որ 282–400 էջերուն վրայ կը տարածուի` Սաթե-նիկին «Այդ գիշեր լրջօրէն մտածեցի Ռուբիկին ապագային մասին» անձ-կութեամբ եւ կը պսակուի հայրիկին/մեծ հայրիկին «Մենք դատապար-տըւած ենք ապրելու» վճիռով…։ Ասկէ անդին կարիք չեմ զգար էջերը թուագրելու։ 
	Մոնթրէալի խստաշունչ ձմեռը կը սառեցնէ նաեւ հայու տաք հոգիները, սէրերը, երջանկութիւնը –– «Օ՜, ես ինչ գործ ունէի այս երկրին մէջ»։ Կարծէք բոլոր Սաթենիկները միասին կ՚արտասանեն այս ափսո-սանքը։ Նիւ Ճըրզիի հովւութեանս տարիներուն, քանի-քանի՜ հայրեր եւ մայրեր ըսած են ինծի. “Եթէ մեր զաւակներն ու թոռները ուզեն ետ Պէյրութ երթալ, հիմա կը ծախեմ ամեն բան եւ կ՚երթամ”։ Այսօր նո՞յնն է. չեմ կարծեր. Այսպէս ըսողներուն մեծ մասը մահացած է արդէն եւ անոնց յաջորդող սերունդը աւելի կապուած է Նոր աշխարհին։ Կը մնանք հոս` Նոր աշխարհին մէջ, կամաց-կամաց հայկականութենէն պարպուելով` մեր զաւակը օտարի մը հետ ամուսնացած տեսնելու մղձաւանջի՛ն դէմ յանդիման։[footnoteRef:19] [19:  Վէպին վերադառնալով` կը տեսնենք, թէ երկու ընկերային աշխարհներու մէջ,–հայկական (նեղ) եւ գանատական (լայն),– տեղի ունեցող կազմաւորումէն կը ծնի գանատահայը։ Եւ հոս «Ո՞վ է օտարը, ո՞վ է հայը» հարցումին գործնական պատասխանը պիտի տայ գանատա-հայկական ամուսնութիւնը, նոր ընտանիքը, ծնող զաւակը։] 

	«Հիմա տասը տարի անցած է այն օրէն ասդին երբ բեկուած սրտով, սպանդանոց տարուած անասունի մը համակերպութեամբ ես եկայ այս ցուրտ քաղաքը եւ բացի նոր տունս»։ Բացուած նոր տունը ներս մտնելու բաց հրաւէր կը դառնայ նաեւ օտարին համար, որուն ի տես պէտք է ակռաները սեղմել, համբերել, յարմարիլ, համակերպիլ։
	Կեդրոնական առանցքը Ռուբէնն է, Ռուբէնին նոր կեանքը, ապա-գան, կազմելիք նոր ընտանիքը, նոր կինը, նոր մայրը –– նոր հայուհի՞ն։ Սաթենիկ յաճախ մտքով եւ սրտով եկեղեցւոյ,–աւելին` եկեղեցւոյ սրա-հին,– երդիկին տակ կը մնայ։ «Ռուբիկին շուրջ դարձող այդ սիրուն աղ-ջիկներուն մէջ մէկ հատ իսկ հայուհի չկար»։ Մօր համար կենսական է այս պարագան. իսկ Ռուբիկ նախ աղջիկը/կինը կը փնտռէր, ապա` կեանքի ընկերը, ապագայ զաւակներուն մայրը։ «Նանէթը արդէն անոր երրորդ «կըրլ-ֆրէնտ»ն է»։ Նահանջը առանց երգ-ի Նէնէթին (վերա)յաճախա՞նքն է…։ «Ռուբիկիս համար աղուոր հայուհի մը պէտք է գտնուի։ Չեմ գիտեր թէ ուրկէ պիտի գտնուի, բայց անպայման պէտք է գտնուի»։ Ուրկէ՞ պիտի գտնուի. հայ եկեղեցիէ՞ն, հայ դպրոցէ՞ն, հայ կեդրոնէ՞ն, հայ ընտա-նիքներէ՞, Պոլսէ՞ն, Հայաստանէ՞ն։ Նիւ Ճըրզիի հայ հօր եւ մօր հարցուցէք, թէ իրենց փաշայի պէս երկու մանչերը ուրկէ՞ գտան իրենց հրեայ կիները եւ տարիներով իրենց ամուսնութիւնն ու զաւակները գաղտնի պահեցին նոյնիսկ իրենց ծնողքէն` զրկելով զանոնք թոռնիկ գրկելու գգուանքէն…։
	Մոնթրէալ գաղթած Սաթենիկին, Յակոբին եւ Ռուբէնին հայ ընտա-նիքին քակտումը կը սկսի, երբ հօր/մեծ հօր մահով «գաւառի վերջին լապ-տեր»-էն առկայծող փարոսին լոյսը այլեւս չի՛ կրնար հայ նաւը ապահով նաւահանգիստ առաջնորդել։[footnoteRef:20] [20:  Սաթենիկ հեռակապով հետեւեալը կը պատմէ հօրը. «Հայրիկ, մենք այլեւս այս աշխարհին մարդիկը չենք, ըսի միտքէս, մեր աշխարհը անցեալին մէջ մնաց, իսկ մենք չուզեցինք բաժնուիլ այդ հին աշխարհէն։ … Կարծեցիր թերեւս որ քեզմէ վերջ ե՛ս է որ պիտի փրկէի նաւը։ Եւ հիմա կը տեսնես, չէ՞։ Ասիկա քու Ռուբիկդ է։ … Միայն թէ ան հիմա մեր նաւուն մէջ չէ։ … Ան քշուա՞ծ չէր նոր ալիքներէ ու հոսանքներէ։ … Հայրիկ, ես եւ դուն նոյն նաւուն մէջ մնացինք, բայց Ռուբիկ հիմա ուրիշ նաւու մը մէջ է»։ Եւ ապա կ՚եզրակացնէ. “Ռուբիկն ալ մեր նաւուն մէջն էր, մեր պապենական այն նաւուն մէջ, ուր մնալ յամառած էինք հայրս ու ես”»։ Բոլորս ալ ժամանակի նաւակին մէջ տարուբերող էակներ ենք՝ յարմարուելու համար անոր պարտադրած քմահաճոյքներուն: Հրամայական է ժամանակի պահանջներուն յարմարիլ այնպէս, որ ժամանակը մեզմէ աւելի արագ չընթանայ եւ մեր վրիպած աւաղումին թափթփուքները միայն մնան:] 

	Յակոբ իր եղբօր` Սուրէնին կնոջ` Սոնային հետ կը կենակցի։ Ռուբէն իր օտար ընկերուհիին` Ճէսիքային հետ կ՚ամուսնանայ։ Հայ մայրը, արի մարտնչումով կը յաջողի փրկել իր հայ ընտանիքը։ Սաթենիկին զաւկին` Ռուբէնին եւ օտար հարսին միացումէն կը ծնի նոր, գանատահայ ընտա-նիքը` Ռուբիկին «Մամ, մի՛ վախնար, ես սխալ բան չեմ ըներ» թերահաւատ խօսքերով։[footnoteRef:21] [21:  Սաթենիկն է դարձեալ խորհրդածողը. «Այդ առաւօտ բնաւ չէի մտածած որ «Ես սխալ բան չեմ ըներ»-ը կրնար բոլորովին տարբեր նշանակութիւններ ունենալ։ Մարդիկ ընդհանրապէս իրենց լսած բառերէն ու խօսքերէն կը հասկնան այն ինչ որ իրենք հասկնալ կ՚ուզեն։ Իսկ այդ բառերն ու խօսքերը արտա-սանողները ընդհանրապէս կը կարծեն որ դիմացինը հասկցաւ այն ինչ որ իրենք հասկցնել ուզած էին»։] 

	Վէպը այսպէս կ՚աւարտի։ Բայց անպայման պէտք է տեսնենք, թէ ինչպիսի՜ յոյզեր փրփրեցնելով Հատտէճեան կը կնքէ մերօրեայ այս տռամը։ Ուրեմն շարունակենք ընթացքը։
	Հայ կինը/մայրը կը հարցադրէ եւ կ՚ափսոսայ Սաթենիկին բերնով. «Չէի կրնար հասկնալ թէ ան ի՞նչպէս Սուրէնին կ՚ընէր այսպիսի բան մը։ Մեր ընտանիքին համար ի՜նչ ամօթալի վիճակ էր այս»։ Ան` Սոնան լրիւ գանատացի եղած էր այլեւս –– անշուշտ մեր պատկերացուցած գանատա-ցին, օտարը` որ կրնայ նաեւ ամերիկացի, ֆրանսացի, պրազիլիացի եւ այլն ալ ըլլալ` այլ պարագծի մէջ։
	Սաթենիկ փրկութեան լաստին կը կառչի` Յակոբին հետ սրտբաց-օրէն խօսակցելով.
	«- Պիտի չարտօնեմ որ մեր բոյնը քանդուի, ըսի։
	- Ի՞նչ կը նշանակէ ատիկա։
	- Կը նշանակէ որ պիտի թողուս այդ կինը եւ տուն պիտի վերադառ-նաս։ 
	- Չեմ կրնար։ Չեմ ուզեր բաժնուիլ։ Այսքան պարզ է։ Ես կեանքէս գոհ եմ։  
	Ես Յակոբը կորսնցնել չէի ուզեր։ 
	Տուն վերադարձիր, մի՛ քանդեր մեր բոյնը»։
	Գանատացիի հոտ կու գայ Յակոբին վրայէն եւս։ Բայց հայ կինը տեղի չի՛ տար եւ զանազան հնարքներու կը դիմէ մոլորած ամուսինը իր տունը վերադարձնելու համար։
	Սաթենիկին ընկերուհիները կը զարմանան անոր որդեգրած ռազ-մավարութեան վրայ –– «Ամուսինդ կը խաբէ քեզ եւ դուն չես ուզեր տունդ քանդել, չես ուզեր զինքը վռնտել քովէդ», կ՚ըսեն անոնք։[footnoteRef:22] Սաթենիկ չի՛ պոռար, չի՛ կռուիր, Յակոբը տունէն չի՛ վտարեր, ամուսնալուծման չի՛ դիմեր։ «Երկար ամիսներ Յակոբ մնաց մեր երկուքին միջեւ։ Ես չվհատեցայ, արժանապատուութեան խնդիր չըրի»։ Սաթենիկ կը համբերէ, կը դիմանայ, անուշ լեզուով օձը ծակէն դուրս կը հանէ, կը համոզէ եւ կը յաղթէ –– «Եւ ութ ամիս վերջ արդէն լաւ լուրեր ունէի հայրիկիս տալիք։ … Բարի եկար տունդ, ըսի արտասուելով։ Բարի եկար։ Գիտէի որ պիտի գայիր»։ Սաթե-նիկին, Յակոբին եւ Ռուբէնին տունը դժոխքէ դրախտի կը վերածուի։ [22:  1986–1991, երբ Վանգուվըր (Գանատա) կը ծառայէի, ղպտի ուղղափառներ եկեղեցի չունէին։ Իրենց Շնուտա Գ. պատրիարքը մեր եկեղեցւոյ մէջ մատուցեց սուրբ պատարագը` իր Վանգուվըր շնորհած հովուապետական այցելութեան ատեն։ 1999-ին, երբ Վանգուվըր կ՚այցելէի, իմացայ որ ղպտի ուղղափառներ եկեղեցի մը հիմնած են եւ հանդիպում մը ունեցայ իրենց հովիւին հետ։ Ան ինծի հետեւեալը պատմեց. «Երեք ամիս առաջ Գահիրէ գացի Շնուտա Գ. պատրիարքին գանգատելու, թէ մեր սարկաւագներէն մին անջատուած է մեր Վանգուվըրի եկեղեցիէն, օտար եկեղեցի մը վարձած եւ պար-բերաբար Ամերիկայի Միացեալ Նահանգներու դրացի քաղաքէն ղպտի քահանայ մը հրաւիրելով սուրբ պատարագ մատուցել կու տայ ու մեր հաւատացեալները կը գողնայ։ Պատրիարքը ապշեցուցիչ, բայց ուսանելի պատասխան մը տուաւ. “Տղա՛ս, գնա եւ առաքելութիւնդ շարունակէ։ Մէկի տեղ հիմա երկու եկեղեցի ունինք Վանգուվըրի մէջ։ Աւելի ուրա՞խ պիտի ըլլայիր եթէ ղպտի եղբայրներդ եւ քոյրերդ կաթոլիկ կամ բողոքական եկեղեցիներ երթային”»։ Յայտնեմ, որ այսօր Գանատայի մէջ երեսունհինգ հազար ղպտի կ՚ապրի, ղպտի ուղղափառներ վաթսուն չորս եկեղեցի ունին, որոնցմէ երեքը Վանգուվըրի մէջ են։] 

	Սաթենիկ կը վերահիմնէ իր ընտանիքը, բայց զաւկին նորակազմ ընտանիքին հայեցի դրոշմը չի՛ կրնար յաջողցնել, հակառակ իր ընկե-րուհիին` Մարկոյին լաւատեսութեան. «Նայէ, ըսաւ, եթէ ուզես, ես Ռուբէ-նիդ համար աղուոր հայ աղջիկ մը կրնամ գտնել»։ Մարկոն ուզածին չափ թող գտնէ. կարեւորը Ռուբէնին «այոն» է. աղուոր եւ հայ աղջիկը գրաւիչ է. աղուորին մէջ խտացած է ամեն բան` գեղեցկութիւն, ուսում, հարստութ-իւն, ձիրքեր, պատուաւոր ընտանիք եւ այլն։ Հայ աղջիկը հայ իտէալ ընտանիքին կախարդական ցպի՞կն է, երջանկութեան եւ ամրութեան խարի՞սխը։ Արդեօք հայ մօր եւ հօր ճնշումին հակադրուելով չէ՞ որ հայ տղան կամ աղջիկը յաճախ օտարին հետ կ՚ամուսնանայ։ 
	Սաթենիկ հայապահպանման սիւներէն երկուքին կը պլլուի –– հայրը եւ հայ լեզուն, հայ գրականութիւնը։ 
	«Ես վստահօրէն կրնամ պնդել թէ ան իր առաստաղին վրայ կը պատկերացնէր Ռուբիկին ապագայ կինը, իրեն ծանօթ բոլոր հայ աղուոր աղջիկներէն աւելի աղուոր հայ աղջիկ մը»։ 
	«Գացի գզրոցէն վերցուցի Թումանեանի գիրքը»։ Այս գիրքին մէջ կար «Փարվանա»-ն` ցայգաթիթեռին, կրակի թիթեռին պատմութիւնը, թագա-ւորի մը աղջկան ամուսնութեան թեկնածու գտնելու դէպքը` երբ փեսացուն պարտաւոր էր գտնել եւ բերել սիրոյ անշէջ կրակը»։ Չեմ խորանար. Սաթենիկ եւ Ռուբիկ կրակի հետ կը խաղային…։
	Ռուբիկ կը գտնէ իր աղուոր աղջիկը, որ օտարն է` Ճէսիքան։  Հայ մօր ուսերուն կը ծանրանայ հայ նոր ընտանիքը ճիշդ ճամբուն վրայ դնելը։ «Հոս, այս պաղ երկրին մէջ Ռուբիկին սէ՞րն ալ քիչ մը պաղած էր արդեօք, կամ` բանով մը փոխուա՞ծ էր արդեօք», իրաւամբ կը մտածէ Սաթենիկ։ Ան չէր կրնար, չէր համարձակեր Ճեսիքային մասին խօսիլ Ռուբիկին հետ։ Նոյնիսկ եթէ խօսէր, բան մը պիտի կարենա՞ր փոխել. լռելով թէ խօսելով զաւակը կորսնցնելու վախը կը կրծէր զինք։ «Ամէն անգամ որ կը մտածէի թէ ժամանակը եկած էր խօսելու, կը տեսնէի որ Ռուբիկ բոլորովին տարբեր աշխարհի մը մէջ կ՚ապրէր»։ Ո՛չ, Ռուբիկ Գանատայի մէջ էր, Սաթենիկ ուրիշ աշխարհի մը մէջ կ՚ապրէր։ «Ռուբիկէն կը վախնայի այնպէս, ինչպէս մէկը կը վախնայ օտար մարդէ մը։ … Մինչեւ իրիկուն ո՜վ գիտէ քանի անգամ կրկնեցի։ Ես քեզի հետ պիտի խօսիմ։ Ես քեզի հետ պիտի խօսիմ։ Ես քեզի հետ պիտի խօսիմ»։ Մայրական քնքուշ խօսքին քաղցրութիւնը, գրաւչութիւնը անկարելիութիւն դարձած է, որովհետեւ օտարը, օտարութ-եան պատուարը մնջած է հայ մայրը։
	Եւ կը գծուի ներկայ հայ ընտանիքին սրբութեան կառչելու ու ապա-գայ գանատահայ ընտանիքին դիմագծին գունաթափման հետ հաշտուելու անխուսափելի զուգահեռը։ «Նոյնը ըրած էի այն փոթորկալից օրերուն, երբ յանկարծ ահաւոր զարմանքով ու սարսափով իմացած էի որ Յակոբ կը խաբէր զիս ուրիշ կնոջ մը հետ։ Եւ այդ կինը օտար Ճէսիքա մըն ալ չէր։ Մեզմէ մէկն էր։ Սուրէնին կինն էր։ Սոնան։ Այդ անբարոյ կինը։ Այդ օձը։ Ես այն ատեն ալ իմ գաղտնիքս թաղեցի սրտիս մէջ, զայն ո՛չ մէկու հետ բաժնեցի եւ Աստուծոյ առջեւ երդում ըրի որ այդ հարցը պիտի լուծէի միմիայն իմ սեփական ուժերովս ու կամքովս։ Երդում ըրի որ Յակոբը ետ պիտի բերէի սատանային ճիրաններէն եւ պիտի փրկէի ամուսնական կեանքս»։[footnoteRef:23] Սոնան Ճէսիքայէն աւելի վարկաբեկուած է, որովհետեւ ինչ որ արտօնուած է օտարին, արգիլուած է հայուն` երբ մանաւանդ ընտա-նեկան, ազգային բարոյականն է խնդրոյ առարկան։ [23:  Սաթենիկ առաջին պարտութենէն,–Յակոբին դաւաճանութիւնն ու տունէն հեռանալը,– չէր ընկ-ճըւեր, չէր վախնար, այլ ուղղակի պայքարին գիրկը կը նետուէր` իրեն յատուկ մարտավարութեամբ։ Ասոր կ՚ըսենք` «ճակատամարտը կորսնցնել, բայց պատերազմը շահիլ»։ Նման եզրայանգում ունի նաեւ վէպին աւարտը։ Կեանքը կը շարունակուի եւ պայքարը ամեն տեղ է։] 

	«Երեք օր վերջ եկան մեզի այցելութեան։ Ճէսիքան, հայրը` Պարոն Գարլ Շմիտ, մայրը` Աննա։ Կ՚երեւի թէ գերմանական ծագում ունէին։ Եկան շատ գեղեցիկ ծաղկեփունջ մը իրենց ձեռքին մէջ։ … Վախնամ այս մարդիկը մեզի խնամի պիտի ըլլան, մտածեցի այդ վայրկեանին ակամայ»։ Սաթենիկին վախը իրական էր այլեւս. օտարը տան սեմէն ներս մտած էր. գանատա/գերմանա/հայկական նոր ընտանիքին կազմաւորման նախա-քայլը առնուած էր արդէն` ծաղկայարդ գնացքով։ 
	Ճէսիքա «Բարեւ», «Ի՞նչպէս էք այսօր», «Օդը այսօր շատ պաղ է» կը ճռուողէր,[footnoteRef:24] մինչ Սաթենիկ մտքով Պոլիս կը փոխադրուէր` յիշելով հօրը Ռուբէնին «Փարվանա»-ն կարդալը եւ հայերէն դժուար բառերը բացատ-րելը։ «[Հայրիկս] հիւանդանոցի իր անկողնին մէջէն իսկ զանոնք [բարձ-րագահ, ծիծղուն] շարունակ կը հարցնէր Ռուբիկին»։ Յաջողակ Ռուբիկ հիմա բարձրագահ էր Գանատայի մէջ, բայց ծիծղո՞ւն էր. Ռուբիկին մա՞յրը, հա՞յրը, մեծ հայրի՞կը ծիծղո՞ւն էին, զաւակը ծիծղուն պիտի ըլլա՞ր։ [24:  Կը յիշեմ Նիւ Ճըրզիի այն անբախտ հայ մայրը, որ օտար կինը հայ տուն բերող տղուն ներկայութեան մեծ յոյսով եւ խոր վստահութեամբ կ՚ըսէր ինծի. «Հարսս հայերէն պիտի սորվի». ամուսնանալէն մէկ տարի ետք հարսը ամեն բան ձգեց եւ մէջտեղէն կորսուեցաւ. «գոնէ թոռնիկ մը տար մեզի» հեծեց հայ մայրը։ 
	Պէյրութի մէջ, աւանդական հայ ընտանիքի մը վաթսունամեայ հայրն է ինծի հետ խօսողը. «Հայերէնը ի՞նչ պիտի ընեն. խօսիլ մը եթէ գիտնան կը բաւէ»։ Կինը գլուխը շարժելով կը հաստատէ ամուսնոյն ըսածը եւ կը յաւելու. «Լաւ որ երեք զաւակներս ալ օտար դպրոց ղրկեցի. կը տեսնես կոր երեքն ալ պիւլպիւլի պէս արաբերէն, ֆրանսերէն եւ անգլերէն կը խօսին կոր եւ գործերնուն մէջն ալ յաջողած են. հոս ապրուելիք չէ այլեւս. ուր որ ալ երթան իրենց առած վկայականներով տեղ կը հասնին. գիտցած հայերէննին շատ է նոյնիսկ»։] 

	Սաթենիկ կը հնչեցնէր հարցումներուն հարցումը. «Աղուոր մանչս, ըսի, ո՞ւր է, դուն սխալ բան չէիր ըներ», որուն Ռուբիկ ինքնավստահօրէն կը պատասխանէր. «Բայց մամ, ո՞վ ըսաւ որ սխալ բան կ՚ընեմ, պատաս-խանեց Ռուբիկ։ Ճէսիքան շատ լաւ աղջիկ է։ Ծնողներն ալ հիանալի մար-դիկ են։ Դեռ ի՞նչ։ Ո՞վ ըսաւ որ սխալ բան մը կ՚ընեմ»։ Սիրելը սխա՞լ է. օտար շատ լաւ աղջկան հետ ընտանիք կազմելը սխա՞լ է։
	Արդարօրէն մտահոգ է Սաթենիկ. «Դէպի ո՞ւր կ՚երթայինք։ Շատ պարզ էր։ Կ՚երթայինք դէպի մեր բախտը, դէպի մեր ճակատագիրը։ Այս բոլորը առաջուց որոշուա՞ծ չէին արդեօք։ Այս բոլորը խմորուա՞ծ չէին շատ կանուխէն։ … Ստիպուած էի ընդունիլ։ Ա՜խ Աստուած իմ, ինչո՞ւ հայ չէր այս աղջիկը»։ Երբ մայրը կ՚ընդունի, բոլորն ալ այլեւս կ՚ընդունին։ «Եւ այս անուշ աղջիկը ի զուր կը ժպտէր ու ինծի հայերէնով կ՚ըսէր. «Այսօր, օդ ցուրտ է, այո՞»։ Այս բոլորէն ետք, Սաթենիկ չէր համարձակեր պոռթկալ. ԱՅՈ՛, ԱՅՈ՛, ԱՅՈ՛… եւ այն ալ ի՜նչ ցուրտ։ Անուշ ես, անուշս, բայց ցուրտ ես, շատ ցուրտ ես։[footnoteRef:25] [25:  Կը յիշեմ Պէյրութէն Նիւ Ճըրզի հաստատուած մարտական ոգիով դաստիարակուած հայ մայրը, որ խոր մտահոգութեան մատնուած կ՚ըսէր. «Եթէ աղջիկս օտարի հետ ամուսնանայ, ես խնամիներուս հետ ի՞նչ պիտի խօսիմ. անոնք ի՞նչ պիտի հասկնան Պուրճ Համուտէն, Հայաստանէն, Ղարաբաղէն, Դաշ-նակցութենէն»։] 

	Սաթենիկին կը մնար բախտին հնազանդիլ։ «Չէի՞ կրնար Ռուբիկը ետ կեցնել օտարի մը հետ այս ամուսնութենէն։ … Չփորձեցի։ Գիտէի որ պիտի չյաջողէի։ Գիտէի որ Ռուբիկ լաւ մտածած էր ամէն բանի մասին»։
	Հոս նաեւ կը փափաքիմ աւելցնել, թէ վէպին երկու հատորներով, պոլսահայ եւ հայ/գանատահայ ընտանիքի շրջագծին մէջ, Հատտէճեան սէրի եւ սեռի իրապաշտ պահերու կը սեւեռէ մեր ուշադրութիւնը, որ հոգե-վերլուծական առանձին եւ բարդ բնագաւառ մըն է։[footnoteRef:26] [26:  Վէպէն քաղուած մի քանի մէջբերումներով եւ համապատասխան հաստատումներով կը բաւա-րարուիմ. 
	«Քառասուն, յիսուն տարուան կեանքի մը ընթացքին ինչո՞ւ գոհանալ մէկ, կամ երկու, երեք կիներով»։ 
	«Յակոբին սեռային ախորժակը բարձր էր։ Ես ալ նոյն հակումը ունէի»։
	«Թերեւս մինչեւ իսկ անկողին կը մտնէր անոր հետ։ Ճէսիքա։ Գանատացի փրօֆէօսէրի մը աղջիկը։ Կարծեմ ինք ալ համալսարանի մէջ պաշտօն ստանձնած։ Բաւական գեղեցիկ։ Բարեձեւ։ Խարտեաշ։ Ցանկայարոյց։ Եւ հարուստ»։ Այս բոլոր բարեմասնութիւնները չեն բաւեր. պէտք էր նաեւ հա՛յ ըլլար…»։
	«Այս երիտասարդները իրական սէր մը կը զգայի՞ն իրենց ընկերուհիներուն նկատմամբ»։ 
	«Ահաւասիկ հետաքրքրական կին մը։ Ահաւասիկ շնորհալի կին մը։ Կ՚արժէ այս կնոջ հետ պառկիլ»։ 
 	«Համալսարանի աղջիկներն անգամ ազատ ու սեռային կեանք կ՚ապրին»։ Պահպանողական ընկերութենէ ազատ աշխարհ կը փոխադրուինք։ Նոր աշխարհը ազատութիւններու, արտօնեալ եւ օրէնքով պաշտպանուած անկարգութիւններու աշխարհն է։] 

	Դուրսէն ներս վերադառնալու խտացեալ տողեր մեզ դէմ յանդիման կը դնեն «արդեօք Պոլիս պէ՞տք էր մնայինք» մեծ հարցադրումին։ Սաթե-նիկին ձայնը կը լսենք. «Անցեալը կը բաղդատեմ այսօրուան հետ։ … Արդեօք ամէն ինչ տարբեր պիտի ըլլա՞ր եթէ մեր երկրէն արտագաղթած չըլլայինք։ … եթէ մնացած ըլլայինք հոն, մեր երկրի պահպանողական ու աւանդապաշտ պայմաններուն մէջ։ … Բայց գիտէի որ Գանատա գալով, թերեւս դէմ եկած էինք Աստուծոյ կամքին։ Գոնէ Հայոց Աստուծոյ կամքին։ Ահաւասիկ մենք Ռուբիկը նետած էինք օտար Ճէսիքաներու գիրկը։ … Հիմա այս [դաւաճան Յակոբին] ողբերգութիւնը ես պիտի ապրէի՞, եթէ Գանատա եկած չըլլայինք, եթէ մեր երկրին մէջ շարունակէինք մեր պարզուկ ու աւանդապահ կեանքը։ … [Այս պիտի պատահէ՞ր] եթէ մնացած ըլլայինք մեր քաղաքի հանգիստ ու համեստ պայմաններուն մէջ։ … Յակոբ բաւական փոթորկալից կապեր ունեցած էր Սոնային հետ։ Նոյնիսկ սիրահարած էր անոր։ … Գանատայի մէջ ապրիլը Պոլսոյ մէջ ապրելէ որքան տարբեր էր»։ 
	Այս խռովիչ մտորումներուն լոյսին տակ կը հաստատենք, թէ յոռի բարքեր,– առ այժմ նուազ, սակայն արդէն իսկ աճող չափերով,– նաեւ ներթափանցած են մեր պահպանողական եւ աւանդապահ Հին աշխարհը եւս։ Գանատան չմեղադրենք։ Առաւել, Սաթենիկին հետ պարտադրաբար պիտի ընդունինք, թէ Գանատան է այլեւս «մեր երկիրը». կեանքին անիւը չենք կրնար ետաշրջել, բայց կրնանք միշտ հարցադրել, թէ Գանատայի կեանքին Պոլսոյ կեանքէն ունեցած տարբերութիւնը չարի՞ք է, թէ՞ բարիք։ Հոս եւս հայրը դուրսէն ներս կը մտնէ, երբ Սաթենիկ կը խոստովանի. «Հօրս դիմացն էր որ խորտակուած, ճզմուած, ամօթահար մնացած էի հիմա»։
	Կեանքէն մահ եւ մահէն կեանք ետառաջութեան թեքնիք-ով Հատ-տէճեան Մոնթրէալի օտար գերեզմանատունը կը շաղկապէ վէպին աւար-տական փուլերուն։ 
	Սաթենիկ գերեզմանատուն կ՚երթայ։ Սաթենիկ մեռեալ հօրը յիշա-տակին հրուշակ կ՚եփէ` Պոլսոյ աւանդութիւնը Մոնթրէալի մէջ վառ պա-հելու եւ հայրը միշտ կենդանի տեսնելու հեռանկարով։
	« … կարծես հոն կը փնտռէի հայրիկիս դամբարանը։ … Հայերէն Հայր Մեր մը, որ անտարակոյս առաջին անգամ կը հնչէր այս գերեզմանատան մէջ»։ Հօր դամբարանը Պոլիս մնացած էր, սակայն հայ մեռելն ու հայերէն «Հայր մեր»-ը Մոնթրէալ հասած էին. Հայ եկեղեցւոյ «Հայր մեր»-ը իրարու կը զօդէ Աստուած եւ մարդ ու մարդ եւ մարդ/մարդեր,– ննջեցեալ եւ ողջ,– որոնք ի մի գալով իրար կը վերագտնեն։ Այն օտար հողին վրայ` ուր մեր ներբաններով կը կոխենք, մեր մեռելները երկրէն կը բերենք եւ անոր մէջ կը թաղենք։
	«Կարծես եկած էի ո՛չ թէ հօրս ձեռքերը շոյելու, ո՛չ թէ անոր յոգնած ու ծանրացած մարմինը հանգչեցնելու, այլ փունջ մը ծաղիկ դնելու իր դամ-բարանին վրայ եւ իրեն համար հոգեհանգիստ կարդալու»։ «Հայր մեր»-ը, հոգեհանգիստը, աղօթքը ցոյց կու տան, թէ հաշտուած ենք այլեւս երկիրը մնացած մեր հօր եւ բոլոր հարազատներուն մահուան հետ. առաւել, Հայ եկեղեցին կը տեսնենք իր մխիթարաբաշխ առաքելութեան լծուած։
	«Ըսի որ Ալէքսանտրօ Կարնիէրիի դամբարանը այսուհետեւ ինծի համար նոյնացած էր հայրիկիս դամբարանին հետ»։ Հայրը յետ մահու անուն եւ մականուն կ՚ունենայ, բայց զուտ գանատացիի անուն եւ մականուն չէ,– օրինակ` Ժանկի Լեվէք,– այլ` «Ալէքսանտրօ Կարնիէրի։ Չեմ գիտեր։ Գաղթական մը հաւանաբար»։ Ահեղ դատաստանին օրը Աստ-ւած հաստափոր գիրք մը պիտի բանայ ու մեր անունը եւ մականունը կարդայ. այն ատեն մեր բարի կամ չար ինքնութիւնը վճռական եւ անդարձ դեր պիտի խաղայ. ուրեմն, ի վերջոյ անուն եւ մականուն ունենալը պարտադիր է, ու ահաւասիկ գաղթական հայը կ՚ունենայ գաղթական Ալէքսանտրօ Կարնիէրիի անուն եւ մականունը…։   
	«Ամբողջ շաբաթ մը շատ լաւ տրամադրուած էի։ Ուրիշներու բան չէի ուզեր ըսել, բայց իմ մէջ կերպարանափոխութիւն մը պատահած էր։ Շատեր պիտի խնդային վրաս, բայց ինծի այնպէս կը թուէր որ ես հայրիկիս աճիւնները հոս փոխադրած էի եւ հայրիկս այլեւս հեռուները այնքան լքուած ու առանձին չէր, որքան եղած էր մինչեւ այսօր։ … Քանի մը մեխակ առած էի հետս։ Զանոնք թողուցի ձիւնով ծածկուած դամբարանին վրայ եւ «Հայր Մեր» մը արտասանեցի»։ Դարձեալ կը ձիւնէ հայ հոգիներուն մէջ. հայ «Հայր մեր»-ը պիտի կարենա՞յ ջերմացնել մեր հոգիները. եթէ այո, մինչեւ ե՞րբ. հիւանդանոցի անկողնէն գերեզմա՞ն –– դէպի մա՞հ, դէպի յա-րութի՞ւն, դէպի նոր կեա՞նք. ո՞վ գիտէ…։
	Մահէն կեանքի բիրտ իրականութեան կը վերադառնանք` դարձեալ հայրիկին միջնորդութեամբ։ «[Հայրիկը] գիտէր որ իր անուշիկ աղջիկը չէր ուզած թիավարել հոսանքին դէմ։ Թերեւս ան ալ [հայրիկը] կ՚ընդունէր որ Ռուբիկ երջանիկ  ամուսնութիւն մը պիտի կնքէր եւ այնուհետեւ պիտի ապրէր կնոջ մը հետ, զոր կը սիրէր անկեղծօրէն»։ Երջանիկ  ամուսնութիւն մը կնքելը կապ չունի հայութեան հետ. եթէ հարսը հայ ըլլայ` աւելի լաւ անշուշտ, բայց նախապայման չէ։
	«Այդ վայրկեանին է որ յիշեցի մայրս։ Յիշեցի մայրս եւ սրտիս մէջ դող մը զգացի։ Որքա՜ն երկար ժամանակէ ի վեր մէկ անգամ իսկ չէի մտածած մօրս մասին»։ Հոս եւս հայ ընտանիքը կ՚ամբողջանայ –– հայր, մայր եւ աղջիկ. հայրը ապրած էր իր սիրած միակ կնոջը` Վերժինին հետ։ Սաթենիկ կը մաղթէ, որ Ռուբիկ ալ նոյն բախտը ունենայ։ Օտար աղջիկը` Ճէսիքան Սաթենիկին մայրը կը յուշէ, որովհետեւ օտար աղջիկն ալ մայր պիտի ըլլայ հայ նոր ընտանիքի զաւկին։ Հայ ընտանիքին պահպանումը,– հայապահպանումը,– հայ մօրմով կ՚իրականանայ. Սաթենիկ արդարօրէն իր հայ մայրն ու հայրը կը փորձէ որպէս ամպհովանի բանալ Ռուբիկին կազմելիք նոր ընտանիքին վրայ, որ դժբախտաբար կոտորակեալ համե-մատութեամբ հայ պիտի ըլլայ ։
	«Ռուբիկ նոյն ամսուան մէջ երկու վկայական ստացաւ։ Մէկը համալ-սարանի վկայականն էր։ Միւսը ամուսնական վկայական»։ Մէկ վկայա-կանով Ռուբիկ կը հեռանայ համալսարանէն, կ՚աւարտէ համալսարանը եւ կը մտնէ կեանքի թոհուբոհին մէջ։ Միւս վկայականով ան կը հեռանա՞յ հայ ընտանիքէն, հայութենէն. կեանքը ցոյց պիտի տայ, որուն վկայարանը պիտի ըլլայ Հատտէճեանի վէպին երրորդ հատորը…։ Ռուբէնին եւ Ճէսի-քային պսակադրութիւնը տեղի կ՚ունենայ մեր եկեղեցիին մէջ. Հայ եկե-ղեցին դարձեալ կը յայտնուի պատկերին մէջ։ Բայց Սաթենիկին հոգիին մէջ պիտի չլռեր տխուր արձագանգը. «Ինչո՞ւ արտօնեցիր որ տղադ օտարի մը հետ ամուսնանայ, պիտի ըսէին»։
	Կ՚աւարտեմ առաստաղին վերադառնալով։
 	«Առաստա՜ղ։ Հայրս իր վերջին տարիները անցուց միայն առաստաղ մը դիտելով։ … Վստահ էի որ հայրս իր այդ նայուածքներով կը ծակէր առաստաղը եւ կ՚անցնէր դէպի միւս կողմը։ … Մենք մեր կեանքին միաս-նութեան այդ վերջին տարիները անցուցինք այդպէս իրարմէ առաստաղով մը բաժնուած»։ Բաժնուած առաստաղը այնպիսի՜ զօդ մը եղաւ, որ քանի-քանի՜ առաստաղներ ծակելով մեզ մինչեւ հոս հասցուց Հատտէճեանին դալար գրչով։
	Ուրեմն` ինչպիսի՞ կեանք վարել, ինչպէ՞ս ապրիլ, ի՞նչ կը նշանակէ մարդ ըլլալ, ի՞նչ կը նշանակէ հայ ըլլալ։ Ո՛չ թէ ի՞նչ պէտք է ընենք, այլ արդէն իսկ ի՛նչ կ՚ընենք մեր կեանքին մէջ, երբ կը նայինք յօշոտող աշխարհի հայելիին եւ ամօթէն կարմրելու պատճառ չենք ունենար։ Այս կը նշանակէ ամբողջական մա՛րդ ըլլալ։[footnoteRef:27] [27:  1580-ին, Փարիզի մէջ, Ֆրանսական վերածնունդի նշանաւոր իմաստասէրներէն Միշէլ տը Մոնթէյն (Michel de Montaigne [1533–1592]) իր Essays երկասիրութիւնը լոյս ընծայելէ ետք, կ՚ընդունուի Հենրի Գ. թագաւորէն։ Թագաւորը կ՚ըսէ, թէ շատ սիրած է Միշէլին գիրքը։ Ան  կը պատասխանէ. «Տէ՜ր թագաւոր, ուրեմն նաեւ զիս պէտք է սիրէք», որովհետեւ ան միշտ կը յիշեցնէր բոլորին, թէ ինք եւ իր գրածները մէկ ամբողջութիւն են։ Ան արձանագրած է. «Ես չէ որ իմ գիրքերս գրած եմ, այլ անոնք` զիս գրած. գիրք մը համաէակից է իր հեղինակին»։] 

	Բոլոր հոս ըսուածները կը յանգին մէկ հարցումի. Մարդ ինչպէ՞ս կ՚իմաստաւորէ իր կեանքը։ Իմաստուն որոշումներ առնել, ինքզինք ըմբռնել, իր մարդկայնութիւնը լիապէս արժեւորել, իր նմաններուն հան-դէպ ազնիւ ըլլալ, մտքի խաղաղութիւն ունենալ, կեանքի դասերը լաւ սորվիլ, քաջ ըլլալ. ի մի բան` իր անհատական կերպարը ներդաշնակել այն հաւաքականութեան, ընկերութեան, ազգին հետ` որուն մէկ մասնիկն է ինք։
	Կեանքը առաձգական ձգախէժէ պարան է. անոր մէկ ծայրը մեր ձեռ-քին մէջ կը պահենք եւ երբեմն կը քաշենք ու երբեմն կը թուլցնենք. շատ կարեւոր է այնքա՜ն զգուշ ըլլալ, որ պարանը չփրթի…։
	Սաթենիկ հօրը կ՚աւետէ. «Հայրիկ, այսօր թոռան զաւակ մը ունեցար։ Ռուբիկն ու Ճէսիքան մանչ զաւակ մը աշխարհ բերին։ Պաշտելի էակ մը։ Կլոր դէմքով, ժպտուն, հայու աչքերով։ Եւ տղաքը որոշեցին քու անունով մկրտել այդ պաշտելի էակը։ Ասիկա կ՚ուրախացնէ՞ քեզ։ Կը հրճուի՞ս։ Կ՚օրհնե՞ս Ռուբիկիդ այդ զաւակը։ Հոգ չէ թէ օտար կնոջ մը արգանդէն եկած ըլլայ, զայն կը կապե՞ս քու պապերուդ ու մամերուդ, գաւառի մէջ մնացած այդ մաքրամաքուր մարդոց, որոնց հեռու մնացած գերեզմաններուն հետ հաղորդուեցար ամբողջ կեանքիդ ընթացքին։ Թոռնիկդ զաւակ մը ունեցաւ։ Հիմա Պարոն Գարլ եւ Տիկին Աննա, քու եւ մեր խնամիները, այդ անուշիկ զաւկին պիտի նային ու ամէն օր քու անունը պիտի հնչեցնեն տան մէջ։ Ասիկա լա՞ւ չէ։ Դուն ալ հիմա չե՞ս ուզեր ձայնել պապերուդ ու մամերուդ եւ անոնց փոխանցել այս բարի լուրը։ Ըսել անոնց` թէ կը շարունակենք ապրիլ։ Կը շարունակենք ապրիլ ուր որ գացած ըլլանք։ Ի վերջոյ դուն չէի՞ր որ շարունակ կ՚ըսէիր. “Մենք դատապարտուած ենք ապրելու”»։ 
	Ի՞նչ դրին արդեօք հայրիկին թոռնիկին անունը. Արմէ՞ն` հա՞յ, ո՛չ` ՄԱՐԴ. ով որ կ՚ուզէ թող աւելցնէ ՀԱ՛Յ ՄԱՐԴ. բայց մարդը մա՛րդ է ի վերջոյ, որովհետեւ անորոշ գալիքին դիմաց  ապրելու վախին փաթթուած` «ՄԵՆՔ ԴԱՏԱՊԱՐՏՈՒԱԾ ԵՆՔ ԱՊՐԵԼՈՒ». մենք` բոլոր Ռուբէններս, բոլոր Ճէսիքաներս, բոլոր մարդիկս` մեր զաւակներով միասին պիտի ապրինք մեր այս միա՛կ մոլորակին վրայ, Վահան Թէքէեանի բանաստեղծութեան անձրեւի կաթիլներով թրջուած` 
	«Կ՚անձրեւէ, տղա՛ս… Աշունը թաց է,
	Թաց աչքերուն պէս խեղճ խաբուած սիրոյն…։
	…
	Կ՚անձրեւէ՞ երբեմն հոգիիդ մէջ ալ,
	Կը մըսի՞ սիրտըդ, և կը դողդըղա՞ս`
	Խորհելով պայծառ արեւին անցեալ,
	Դրան մը ներքեւ գո՜ց ճակատագրին…։
	…
	Լա՛ց անմեղութեան արցունքը անդարձ,
	Լա՛ց չգիտնալով, խեղճ, անգէ՛տ տղաս,
	Խե՜ղճ որսը կեանքին, ա՜հ, լա՛ց, որ մեծնաս…»։
	Օր մը, երիտասարդ մը իմաստասէր Սոկրատին կը հարցնէ, թէ ի՞նչ է յաջողութեան գաղտնիքը։ Սոկրատ կը հրաւիրէ երիտասարդը յաջորդ առաւօտ գետին քով իրեն հանդիպելու։ Անոնք կը հանդիպին, եւ Սոկրատ երիտասարդը իր հետ ջուրը կը մտցնէ։ Երբ ջուրը իրենց վիզը կը հասնի, Սոկրատ երիտասարդը ջուրին մէջ կը մխրճէ։ Երիտասարդը ամեն ջանք ի գործ կը դնէ գլուխը ջուրէն դուրս հանելու, սակայն Սոկրատ զայն ջուրին մէջ կը պահէ մինչեւ որ ան կը կապտի։ Երբ Սոկրատ երիտասարդին գլուխը ջուրէն դուրս կը հանէ, ան անմիջապէս խորունկ շունչ կը քաշէ։ Սոկրատ կը հարցնէ. «Երբ գլուխդ ջուրին մէջն էր, ամենէն շատ ի՞նչ կ՚ու-զէիր»։ Երիտասարդը կը պատասխանէ. «Օդ»։ Սոկրատ կ՚եզրակացնէ. «Ա՛յս է յաջողութեան գաղտնիքը։ Երբ օդին չափ յաջողութեան կարիքը ունիս, այն ատեն պիտի գտնես զայն։ Ասկէ զատ ուրիշ գաղտնիք չկայ»։
	Պիտի լանք, պիտի խնդանք եւ պիտի շնչենք` խնդրելով, որ մեր հայրիկն ու մայրիկը ներող ըլլան մեր բացթողումներուն եւ ուրախակից՝ մեր յաջողութիւններուն, միշտ կրկնելով` «Հայրիկ, խօսք տուր, սիրտդ պիտի չնեղես։ Խօսք տուր, ի՞նչ կ՚ըլլայ…»։ Եւ պիտի սպասենք մեր գրա-կանութեան ու լրագրութեան Հատտէճեան հայրիկին Առաստաղը փլաւ գիրքին, որպէսզի մարդօրէն ապրելու յոյսը չփլի…։ 

Աւագ ուրբաթ, 2 ապրիլ 2021		    		      Նարեկ արք. Ալեէմէզեան 

